text: दरभंगा:[प्रणव चौधरी] बुध दिनक अगला सुबह एसएसपी मनोज कुमार केर नेतृत्व में पुलिस ओर प्रशाशनिक अधिकारी मिल क दरभंगा मंडल कारा में छापामारी केलैथ। एहघ दौरान ओही जेल स एगो मोबाइल के साथ साथ कैको आपत्तिजनक समान सेहो बरामद कैल गेल अछि। जेलक अंदर मिलल मोबाइल के खोजबीन कैल जा रहल अछि। एही बरामदगी के ल क लहेरियासराय थाना में एफआईआर दर्ज कराओल गेल अछि। एसएसपी भोर मे करीब पांच बजे सदर एसडीओ राजेश गुप्ता, सदर एसडीपीओ अनोज कुमार, विवि, नगर और लहेरियासराय थानाध्यक्षक साथ जेल गेट पहुंचलैथ। जेल अधीक्षक केर उपस्थीती में सब वार्डक तलाशी शुरू कैल गेल। एही दौरान वार्ड नंबर 9 केर पीछा स एगो मोबाइल बरामद कैल गेल। अंदेशा अछि कि छापामारी के भनक मिलैत मोबाइल धारक कैदी अप्पन मोबाइल के वार्डक पीछा फेंक देलैथ।


c: text/html

text:
प्रकाश कमती, मुम्बई। जनबरी ४, २०१६. मैथिली जिन्दाबाद!!
काल्हि रवि दिन जनबरी ३ तारीख – दहेज मुक्त मिथिलाक राष्ट्रीय अध्यक्ष पंकज झा केर अध्यक्षता मे संपन्न आम बैसार द्वारा संस्थाक महाराष्ट्र कार्यकारिणीक पुनर्गठन कैल गेल अछि।
ई बैसार अपराह्न २ बजे सँ संध्या ५ बजे धैर चलल छल। संस्थाक महाराष्ट्र युनिट केर पूर्व कार्यसमिति द्वारा कैल गेल विभिन्न कार्यक्रमक समीक्षा करैत ओहि समितिक विघटनक घोषणाक संगहि नव कार्यकारिणी लेल विभिन्न नाम केर प्रस्तावना आर ताहि पर सदस्यक मत मुताबिक नव कार्यसमिति गठन कैल गेल छल।
एहि बेरुक बैसार मे दहेज मुक्त मिथिलाक युवा सदस्य लोकनिक उपस्थिति उल्लेखणीय छल। तहिना बरोबरि जोश आर ऊर्जा वरिष्ठ सदस्य लोकनि मे सेहो देखल गेल।
नव वर्षक शुभकामना आदान-प्रदान सँ शुरु भेल एहि बैसार मे किछु नव सदस्य केँ सेहो जोड़ल गेल। संछिप्त परिचय-पाती आर समीक्षा – योजना आदि पर चर्चाक उपरान्त नव कार्यसमितिक गठन भेल छल।
संस्था द्वारा आगामी समय मे कैल जायवला विभिन्न तरहक कार्यक्रम आदि पर गंभीर चर्चा सेहो भेल। चर्चाक केन्द्र मे सर्वप्रथम कोष व्यवस्थापन, मुहीम संग नव सदस्य केँ जोड़बाक अभियान, दहेज मुक्त मिथिला केर सम्बन्ध मे ऑनलाइन जानकारी हेतू वेबसाइट केर पुनर्निर्माण, वर – वधु केर परिचय संकलन करैत डाटा वेबसाईट केर माध्यम सँ सबहक जानकारीक वास्ते राखब, मुहिम केर जोरदार प्रचार-प्रसार आदि शामिल छल। उपलब्धिमूलक परिणाम लेल सब सदस्य व अग्रज लोकनि आपसी एकजुटता व प्रतिबद्धता केँ आरो बेसी बढबैत वांछित कार्य केँ निष्पादन करबाक संकल्प लेलनि।
सब सँ अंत में दहेज मुक्त मिथिलाक नव टीम केर गठन लेल वोटिंग द्वारा चुनाव कैल गेल जेकर जानकारी निम्नलिखित अछि –
संरक्षक – श्री कुणाल ठाकुर, श्री संत झा, श्री नमो नारायण मिश्रा
अध्यक्ष – श्री विजय मिश्रा
उपाध्यक्ष – श्री सुबोध मिश्रा, श्री रामनरेश शर्मा
सचिव – रोशन मिश्रा
सहसचिव – श्री सगुण मिश्रा, श्री आशुतोष ठाकुर
कोषाध्यक्ष – श्री करुणेश निशेष
प्रवक्ता – श्री प्रकाश कमती
नव कार्यसमितिक द्वारा संस्थाक आगामी योजना पर निर्णय करबाक लेल शीघ्रे किछु दिन मे बैसार करबाक निर्णय सेहो लेल गेल छल।

robotstxt: allowed

filter: keep


text:
सासामुसा चीनी मिलक मजदूर आओर हुनका सभक परिजन अनशन बैसल अछि। अनशनकारी सबीर अली केर मुताबिक मिलक बंद भेला सँ हुनका सभक आर्थिक स्थिति खराब भ' गेल अछि। हुनका सभक बच्चा सभ परेशान भ' रहल अछि। बच्चा सभक स्कूलक फीस तक भरब मुश्किल भ' गेल अछि। सबीर अली कहलनि कि ओ 35 बरख धरी नौकरी केलनि आब ओ उम्रक एहि पड़ाव मे कता जेता।
कुसियारक फसल खेत मे बर्बाद भ' रहल अछि। मीलक बंद भेला सँ करीब 5 लाख किसान आओर एक हजार मजदूर सभक सामने भोजन केँ संकट आएब गेल अछि। कैल्हि मंगल दिन रोशन साह केँ सदर अस्पताल मे भर्ती करेबाक लेल एम्बुलेंस सँ भेजल गेल। मौका पर सदर एसडीएम शैलेश कुमार दास आओर सिविल सर्जन मौजूद छला। मुदा अनशनकारी रौशन साह इलाज करेबा सँ मना क' देला।
मजदूर सभक परिजन सभक मुताबिक मिलक बंद भेला सँ हुनका सभक घरक बिजली पैन सब बंद भ' गेल अछि। पैसाक अभाव में उधार राशन सेहो भेटब बंद भ' गेल अछि। सीएम नीतीश कुमार सँ गुजारिश अछि की एहि मिल मामला ल'केँ पहल करैथ आओर जल्द सँ जल्द मिल चालु करेबाक प्रयास करैथ।
गौरतलब अछि कि पछिला 20 दिसम्बर केँ एहि मिलक बायलर पाइप फटला सँ 9 मजदूरक मौत भ' गेल छल। मौतक बाद स्थानीय लोग सभ एहि मिल मे खूब तोड़फोड़ केलक आओर आगजनी केलक। जखनकि हादसाक बाद लापरवाही केर आरोप मे मिल मालिक आओर हुनकर दुनू बेटा केँ गिरफ्तार करी जेल भेज देल गेल छल। मुदा जेल सँ निकलबाक बाद मिल मालिक मिल बंद करी फरार अछि।


text:
दरअसल, नवगछिया केँ गोपालपुर मे अपराधी सभक द्वारा हथियारक बल पर कलाई केर फसल लूटल जे रहल अछि। विरोध करबा पर अपराधी सभक द्वारा फायरिंग कायल जे रहल अछि आओर किसान सभकेँ मारल पीटल जे रहल अछि।
नवगछिया एसपी क' देल गेल आवेदन मे किसान सभ कहने अछि कि ओ सभ शांतिपूर्वक अप्पन खेत मे फसल उगबैत रहथिन, मुदा गामक किछु दबंग सभक द्वारा लगातार रंगदारी मंगल जे रहल अछि। नहि देबा पर, देने पर, रंगदारी मांगनिहार युवक सभक द्वारा फसल केँ लूटी लेल जे रहल अछि। विरोध करबा पर ओ सभ गोली चलबैत अछि आओर किसान सभकेँ मारैत पिटैत अछि।


text:
माईपोखरी
माईपोखरी इलाम जिलाक उत्तरी क्षेत्रमे रहल माई पोखरी आ सुलुबुङ गाविसक एकटा धार्मिक महत्व भेल एक पोखरि छी । १.८८ वर्ग किलोमिटर क्षेत्रफल भेल ई पोखरिक अर्धव्यास ७५० मिटर अछि । मेची राजमार्गक विव्ल्याँटे नामक बजारसँ करीव १२.५ किलोमिटरक दुरीमे अवस्थित ई क्षेत्रक जैविक विविधताक दृष्टिसँ अलग महत्व राखैत अछि । माई पोखरी गाविस वार्ड नम्बर ६ मे अवस्थित माईपोखरी इलाम बजारसँ १५ कि.मी. उत्तर २१३० मी.क उचाईमे अछि । ई स्थान जाए लेल ठण्डीमे यातायातक सुविधा अछि । पैदल जाएक लेल इलाम विब्ल्याटेसँ जसबिरे होइत करिब ३ घण्टामे ई स्थान पहुँचल जा सकैत अछि । [१]


text:
स्वाध्याय लेख
– प्रवीण नारायण चौधरी
(गीताप्रेस सँ प्रकाशित कल्याण विशेषांक – दान महिमा अङ्क सँ संकलित-अनुवादित)
तिलदान
तिल ब्रह्माजी द्वारा उत्पन्न अछि। ई पितर लोकनिक सर्वश्रेष्ठ खाद्यपदार्थ थिक, ताहि लेल तिलदान कयला सँ पितर लोकनि केँ बड़ पैघ प्रसन्नता भेटैत छन्हि –
पितृृणां परमं भोज्यं तिलाः सृष्टाः स्वयम्भुवा।
तिलदानेन वै तस्मात् पितृपक्षः प्रमोदते॥
– महाभारत अनुशासनपर्व ६६/७
तिल पौष्टिक पदार्थ थिक, सेवन कयला सँ शक्ति, ऊर्जा एवं आरोग्य प्रदान करैत अछि, सुन्दर रूप दयवला थिक, पितर लोकनि तथा देव लोकनि केँ अतिप्रिय छन्हि। ताहि लेल तिल केर दान सब दान सँ बढिकय होइछ – ‘तिलदानं विशिष्यते’ (महाभारत अनुशासनपर्व ६६/११)। महाभारत मे आयल अछि जे आपस्तम्ब, शंख, लिखित तथा गौतम आदि ऋषि सदिखन तिल केर दान कयल करैत छलाह, एहि के प्रभाव सँ ओ दिव्यलोक केँ प्राप्त भेलाह।
तिल अत्यन्त पवित्र होइछ आ पवित्रहु केँ पवित्र करयवला थिक। ई अत्यन्त स्निग्ध होइत अछि, एहि मे जे स्निग्ध द्रव्य रहैत छैक ओ एहि सँ निर्गत भेलापर तैल या तेल कहाइत अछि। देवता लोकनिक निमित्त तिलतेलक दीपक प्रज्वलित कयल जाइत अछि। तिल मे पाप केँ शमन करबाक अद्भुत सामर्थ्य छैक। शुक्लपक्ष मे देवता लोकनिक निमित्त तथा पितृपक्ष मे पितर लोकनिक निमित्त तिलोदक केर दान करबाक चाही।
तिल केर आविर्भाव कोना भेल, एहि विषय मे आदित्यपुराण मे कहल गेल अछि कि एक बेर महर्षि दुर्वासाजी द्वारा भगवान् सूर्य सँ पूछल गेल – हे देव! तिल केर उत्पत्ति केना भेल, बतेबाक कृपा करू। एहि भगवान् सूर्य कहलखिन्ह – मुने! सत्ययुग केर बात छी, सब पितर लोकनि दिव्य सहस्र वर्ष धरि महान् तप कयलन्हि। तप सँ प्रसन्न भऽ प्रजापति ब्रह्माजी हुनका लोकनिक पास एलाह आर कहलाह – अपने लोकनि एहेन महान् तप कोन अभिलाषा सँ कय रहल छी, अहाँ सभक तप सँ हम प्रसन्न छी, वर माँगू। एहिपर पितर लोकनि बजलाह – हे महाभाग! तिल हमरा सब केँ बहुत प्रिय अछि, वैह हमरा सभक भोज्य थिक, स्वर्गलोक मे तिल केर बिना केकरहु स्थिति सम्भव नहि अछि आर तिल केर बिना हम सब जीवित नहि रहि सकब, तेँ हमरा लोकनि केँ तिल प्रदान करबाक कृपा करू –
तिलान् दद महाभाग कांक्षितान् वै न संशयः।
तिलैर्विना न जीवामो नातिलस्तिष्ठते दिवि॥
तखन पितामह कहलखिन्ह – अपने सब प्रसन्न होउ, अपने सब केँ तिल प्राप्त होयत।
एहि प्रकार सँ तिल केर प्रादुर्भाव प्रजापति ब्रह्माजी कयलनि।
मत्स्यपुराण केर एक आख्यान मे कहल गेल अछि जे मधु दैत्य केर वध करैत समय भगवान् विष्णु केर देह सँ उत्पन्न पसीनाक बूँद सँ तिल, कुश आ उड़ीद केर उत्पत्ति भेल।
यस्मान्मधुवधे विष्णोर्देहस्वेदसमुद्भवाः।
तिलाः कुशाश्च माषाश्च तस्माच्छान्त्यै भवत्विह॥
– मत्स्यपुराण ८७/४
ई तिल हव्य-कव्य मे प्रतिष्ठित भऽ कय हव्य-कव्य केँ भूत-प्रेत सँ रक्षा करैत अछि आर ओकरा देवता तथा पितरलोक धरि पहुँचाबैत अछि।
पुनः यैह तिल महर्षि कश्यप केर अंग सँ प्रकट भऽ कय विस्तार केँ प्राप्त भेल अछि, ताहि लेल दानक निमित्त एहि मे दिव्यता आबि गेल अछि –
महर्षेः कश्पस्यैते गात्रेभ्यः प्रसृतास्तिलाः।
ततो दिव्यं गता भावं प्रदानेषु तिलाः प्रभो॥
– महाभारत अनुशासनपर्व ६६/१०
एहि तरहें तिल यथासमय देवता तथा ऋषि लोकनि सँ उत्पन्न भेला सँ अत्यन्त पवित्र अछि।
तिल कृष्ण (कारी) तथा श्वेत (उज्जर) दुइ तरहक होइत अछि। दान केर वास्ते तथा पितर लोकनिक श्राद्ध व तर्पण आदिक लेल कृष्ण तिल प्रशस्त अछि आर श्वेत तिल विष्णुपूजन आदि मे प्रयुक्त होइत अछि।
तिलदान केर बड़ा पैघ महिमा छैक। एकर दान करबाक, एकरा द्वारा हवन करबाक तथा एकर भक्षण आदिक सेहो महिमा कहल गेल अछि। षट्तिला एदादशी मे तिल केर छः प्रकार सँ उपयोग कयल जाइत अछि। ओहि दिन तिलकेर उबटन लगेनाय, जल मे तिल दय केँ स्नान करनाय, तिलकेर होम करनाय, तिलोदककेर पान करनाय, तिलकेर दान करनाय तथा तिलकेर भक्षण करनाय – एहि तरहक छः प्रकार सँ प्रयोग कयल जाइत अछि –
तिलोद्वर्ती तिलस्नायी तिलहोमी तिलोदकी।
तिलदाता तिलभोक्ता च षट्तिलाः पापनाशकाः॥
विष्णुधर्मोत्तरपुराण मे कहल गेल अछि जे तिल, गौ, सुवर्ण, अन्न, कन्या तथा भूमि केर दान महान् भय सँ रक्षा करैत अछि –
तिला गावो हिरण्यञ्च अन्नं कन्या वसुन्धरा।
दत्तान्येतानि विधिवत्तारयन्ति महाभयात्॥
तिलदान
(क्रमशः सँ आगू)
माघ मे मासो भरि तिलदान तथा तिल केर सेवनक बड़ पैघ महिमा अछि। माघ महीना मे प्रयागादि मे कुम्भपर्व रहैत छैक। श्रद्धालु आस्तिकजन कल्पवास करैत छथि आर तिल केर दान करैत छथि। तिल के लड्डू तथा तिलपिष्टी आदिक दान होइत छैक, संगहि सेवन सेहो कयल जाइत अछि। सेवन कयला सँ तिल शीत के निवारण कय उष्णता प्रदान करैत अछि। एहि तरहें वैशाख पूर्णिमा तथा ज्येष्ठ मासक पूर्णिमा दिन तिलदान कयला सँ सब पाप सँ मुक्ति भेटि जेबाक विधान कहल गेल अछि। तिल मे महान् पाप सभ केँ क्षय करबाक शक्ति छैक। तेँ मुनि लोकनि पापक्षय के वास्ते तिलदानक प्रशस्ति गेने छथि। पितर लोकनिक निमित्त तिलदान सँ अग्निष्टोमयज्ञक फल प्राप्त होइत अछि। जे माघमास मे ब्राह्मणक लेल तिलदान करैत अछि, ओ जीवजन्तु सब सँ परिपूर्ण नरकक दर्शन नहि करैत अछि –
माघमासे तिलान् यस्तु ब्राह्मणेभ्यः प्रयच्छति।
सर्वसत्त्वसमाकीर्णं नरकं स न पश्यति॥
– महाभारत अनुशासनपर्व ६६/८
कूर्मपुराण मे कहल गेल अछि जे कृष्णमृगचर्म केर ऊपर एक द्रोण (३२ सेर) तिल राखिकय संग मे सुवर्ण, मधु तथा घृत राखिकय ओकरा वस्त्र सँ आच्छादितकय दक्षिणाक संग मे ब्राह्मण केँ दान कयला सँ सब तरहक पाप सँ छुटकारा भेटि जाइत अछि – ‘सर्वं तरति दुष्कृतम्’।
तिल के देवता सोम छथि, तेँ जखन कखनहुँ तिलदान करबाक हुए त संकल्प मे ‘सोमदैवतं तिलम्’ एहि प्रकार सँ कहबाक चाही।
तिलपात्रदान – ब्रह्मपुराण मे नित्य तिलपात्रदानक महिमा आयल अछि आर कहल गेल अछि जे ताँबाक पात्र मे प्रस्थभरि (एक सेर) तिल भरिकय सुवर्णक संग श्रद्धापूर्वक जे प्रतिदिन ब्राह्मण केँ दान करैत अछि, ओ सब पाप सँ मुक्त भऽ कय पवित्र भऽ जाइत अछि आर अन्त मे परम गति प्राप्त करैत अछि –
ताम्रपात्रं तिलैः पूर्णं प्रस्थमात्रं द्विजाय च।
सहिरण्यं च यो दद्यात् प्रत्यहं श्रद्धयान्वितः॥
सर्वपापविशुद्धात्मा लभते परमां गतिम्॥
तिलपात्रक दान करैत समय निम्न मंत्र पढक चाही –
तिलाः स्वर्णयुक्तास्तुभ्यं प्रदत्ता ह्यघनाशनाः।
विष्णुप्रीतिकरा नित्यमतः शान्तिं प्रयच्छ मे॥
माघमास मे त प्रतिदिन तिलदान, तिलपात्रदान करबाक विधि अछि। दुःस्वप्ननिवारणक लेल तथा विभिन्न रोग सभक शमन लेल सेहो तिलदान कयल जाइत अछि।
तिल के दान अनेक प्रकार सँ होइछ, जे तिलपात्रदान (ताम्रपात्र या कांस्यपात्रपर), तिलपीठदान, तिलादर्शदान, तिलकुम्भदान, तिलगर्भदान, तिलमृगदान, तिलराशिदान, तिलकरकदान, तिलपद्मदान, तिलपर्वतदान तथा तिलधेनुदान आदिक रूप मे होइत अछि।
दस धेनु मे तिलधेनुदान सेहो एक दान थिक। तिलधेनुदान मे कहल गेल अछि जे गोबर सँ अनुलिप्त भूमिपर कुशक ऊपर वस्त्र बिछाकय ओहि ऊपर तिल सँ धेनुक आकार बनाउ। ओकरा सब रत्न सँ अलंकृत करू। एक द्रोण (३२ सेर) तिल सँ धेनु तथा आढ़कभरि (चारि सेर) तिल सँ गोवत्स बनाउ। ओ सुवर्णश्रृंगी, रौप्यखुरी हुए। ओकर जिह्वाक स्थान पर शर्करा (गूड़) राखू, पैरक स्थान पर ईख (कुशियार) राखू, स्तनक स्थान पर नवनीत राखू। एहि तरहें अन्य पदार्थ सँ गाय तथा वत्स केर तत्तद् अंगक कल्पना करू। एहि तरहें सवत्सा धेनुक निर्माण कय ओकरा श्वेतवस्त्र सँ आच्छादित कय दियौक। कांस्यदोहनी सेहो राखि दियौक। तखन पूजा कय भगवान् केशव केँ निवेदित करैत ब्राह्मण केँ दान करू। ताहि समय निम्न मंत्र पढू –
या लक्ष्मीः सर्वदेवानां या च देवेष्ववस्थिता।
धेनुरूपेण सा देवी मम पापं व्यपोहतु॥
देहस्था या च रुद्राणी शंकरस्य सदा प्रिया।
धेनुरूपेण सा देवी मम पापं व्यपोहतु॥
वह्निपुराण मे तिलधेनुदान केर निम्न मंत्र आयल अछि –
तिलाश्च पितृदैवत्या निर्मिताश्चेह गोसवे।
ब्राह्मणा तन्मयी धेनुर्दत्ता प्रीणातु केशवम्॥
एहिना तिल केर पर्वत बनाकय तिलांचल या तिलशैलक दान सेहो कयल जाइत अछि।
तिलदान
(दोसर क्रमशः सँ आगाँ)
मातृऋण सँ मुक्तिक लेल तिलदान
पुराण मे कहल गेल अछि जे माता केर पुत्र पर महान ऋण होइत छैक। ओहि ऋण केर निवृत्ति तँ कोनो तरहें संभव नहि छैक, तैयो अपन कर्तव्य केर दृष्टि सँ मात्र मातृऋण सँ उऋण हेबाक लेल कांस्यपात्र मे तिल भरिकय दक्षिणा सहित दान कयल जाइत अछि। एहि मे हवन, मातृश्राद्ध आदि करबाक सेहो विधान अछि। सौभाग्यवती स्त्री लोकनि केँ वस्त्र, आभूषण, आदि सेहो देल जाइत छैक। ब्राह्मण भोजन होइत छैक। एकर विधि मे कहल गेल अछि जे माघी पूर्णिमा, सुर्य चन्द्र ग्रहण, संक्रान्ति तिथि, युगादि तिथि अथवा निर्दिष्ट पुण्यकालक दिन नित्यक्रिया सम्पन्न कय द्वादशकमलदल केर ऊपर तिलपूर्ण कांस्यपात्र केँ स्थापित कय विष्णु भगवान् केर पूजन कय अग्नि मे विष्णुमंत्र सँ अष्टोत्तरशताहुति घृताक तिल सँ दी और दानग्रहीता ब्राह्मण केँ उत्तरमुख बैसाकय पादप्रक्षालन आदि कय केँ मातृश्राद्ध सम्पन्न करी; तदनन्तर पवित्र भऽ कय संकल्पपूर्वक सुवर्ण सहित तिलपूर्ण कांस्यपात्र ब्राह्मण केँ दान करी। ओहि समय ब्राह्मण केँ उद्देश्य कय निम्न मंत्र केँ पढी –
कांस्यपात्रं मया दत्तं मातुरानृण्यकाम्यया।
भगवन् वचनातुभ्यं यथाशक्ति तथा वद॥
दशमासाश्च उदरे जनन्याः संस्थितस्य मे।
क्लेशिता बालभावेन स्तनपानाद्द्विजोत्तम॥
मलमूत्रादिमल्लेपलिप्ता या च कृता मया।
भवतो वचनादद्य मम मुक्तिर्भवेदृणात्॥
तिलसंख्याकृतं दुःखं जनन्या मम सेवितम्।
कांस्यपात्रप्रदानेन कृतकृत्यो भवाम्यहम्॥
मंत्र केेर भाव ई अछि जे हे भगवान्! माताक ऋण सँ मुक्त हेबाक अभिलाषा सँ हम यथाशक्ति ई तिलपूर्ण कांस्यपात्र अपने केँ प्रदान कयलहुँ अछि। एकर जे फल हुए से बतेबाक कृपा करू। हम दस मास धरि माय केर गर्भ मे रहलहुँ, ताहि समय हम माय केँ महान् कष्ट पहुँचेलहुँ, हे द्विजोत्तम, फेर जन्मक समय तथा बालकपन मे स्तनपान आदि सँ हुनका दुःखे देलहुँ। हम हुनका अपन मल-मूत्रादि सँ लिप्त कयलहुँ। हम जे माय केँ कष्ट देलहुँ ताहि सँ हमर मुक्ति अपने ब्राह्मणक वचन सँ भऽ जाय। हम जे ई तिल देलहुँ अछि ताहि संख्या मे बल्कि ताहू सँ बेसी दुःख माय केँ देने छी, आर माय एहि तिल संख्या सँ सेहो बेसी दुःख हमरा लेल सहन कयलीह अछि। अतः एहि तिलपूरित कांस्यपात्रक दान सँ हम कृतकृत्य भऽ जाय – एहेन अपने हमरा ऊपर कृपा करी। एना कहिकय संकल्पसहित ओ सोपस्कर तिलपूर्ण कांस्यपात्र ब्राह्मण केँ दान कय दी। दान लय केँ दानग्रहीता ब्राह्मण कहथि – ‘त्वयैतत्कृततिलपूर्णकांस्यपात्रदानेन जननी-संभवादृणात्त्वं मुक्तो भवेत्’ अर्थात् एहि तिलपूर्ण कांस्यपात्र केर दान सँ अहाँ मातृऋण सँ उऋण भऽ जाउ।
तदनन्तर व्याहृति सब सँ आज्यहोम कय केँ विसर्जन करी तथा ब्राह्मणभोजन कराबी।
एहि तरहें माघमास केर पूर्णिमा केँ माताक निमित्त जे किछुओ देल जाइत अछि से अक्षय भऽ जाइत अछि – एहेन बात भगवान् शंकर केर कहब छन्हि।
तथान्यदपि यद्दतं माघ्यामुद्दिश्य मातरम्।
तदक्षय्यफलं सर्वं पुरा प्राह महेश्वरः॥
एहि तरहें तिल केर दानक बड पैघ महिमा छैक। जप, तप, अनुष्ठानादि सत्कर्म मे विकलता आदि दोष सभक निवृत्तिक लेल सेहो कर्मसमाप्तिक अनन्तर अच्छिद्रदान होइत छैक जाहि मे तिल केर दान कयल जाइछ, जाहि सँ कर्मक वैकल्य पूर्ण भऽ जाइत छैक।
ॐ तत्सत्!


text:
दरभंगा [प्रणव चौधरी]: बिहारक सरकारी विद्यालय के स्थिति दिन-प्रतिदिन एहेन भेल जा रहल आछि कि जेहिस शिक्षाक स्तर बढ़ैत के बदला नीच्चा गिरैता नजैर आइब रहल अछि।जत बिहार सरकार बच्चा सबहक पिछा करोड़क करोड़ रूपया खर्च कैल जाइत अछि।ओर वैह बिहार सरकार केर शिक्षक ने स्कुल समय पर आबैत छैथ,ओर ने मध्याह्न भोजन मे बच्चा के सही खाना देल जाइत अछि। जी हाँ आइ अपनेक बता दी कि खबर हिंदुस्तानक टीम ऑपरेशन ब्लैक बोर्डक तहत सरकारी विद्यालय केर निरीक्षण कैल गेल। जेहिमे दरभंगा जिलाक हायाघाट प्रखंडक अंतर्गत नावकाटोल में स्थित प्राथमिक विद्यालय जतअ नैय त प्रधानाध्यापक ,शिक्षक ओर ने मध्याह्न भोजन बनबैय बाली रसोइया अप्पन समय स कहियो आबैत छैथ।अपने सबके बता दी कि सरकारी निर्देशक अनुसार विद्यालयक संचालन सुबह 6:30 स कैल जेबाक चाही, मूदा एत शिक्षक 7:30 बजे पहुंचैत छैथ।ओर अप्पन हाजरी सरकारक नियमानुसार 6:30 रजिस्टर मे अंकित करैय छैथ।एही शिक्षक के मोन मे बस एकैह बात रहैत अछि जे एहि स्कूल पर कोन पदाधिकारी ओता,बस कोनों समय आबैत छैथ ओर अप्पन हाजिरी सरकारक नियमानुसार भरैत छैथ।एही विद्यालय के स्थिति यी अछि कि एत कक्षा 5 अछि मूदा कार्यरत शिक्षक सिर्फ 2 टा । एही स्थिति में एत के बच्चा कि पढ़ैत हेता ? तरह तरह के सवाल उठैत अजि एही स्कूलक बिगरैत दुर्दशा के देख क एत के बच्चा भगवान भरोसे परहैय छैथ। एही विद्यालय के प्रधानाध्यापक सुभाष कुमार कहलैथ कि एत सब बच्चा केर पोशाक राशि वितरण क देल गेल यै। मूदा उपस्थित पांच कक्षा में मात्र 25 बच्चा उपस्थित छेलैथ , जेहिमे सिर्फ एगो बच्चे अप्पन स्कूल ड्रेस में छेलैथ। शिक्षिका शैल कुमारी देवी स कक्षा संचालनक बारे में पूछल गेल त उ जवाब देबैय मे पूर्णतः असमर्थ देखाई देलैथ। सोचैय बाली बात यी आछि कि जेही विद्यालय केर शिक्षिका ही शिक्षित नैय छैथ ओही विद्यालय में ज्ञानक ज्योति कैय जलोओता?
ओतैय उपस्थित ग्रामीण सबहक कहब छल जे एही विद्यालय केर संचालन सही समय पर कहियो नैय कैल जाइत अछि।जखन पत्रकारक टिम एही विद्यालय पर 7: 00 सुबह पहुचल त ने कोनो शिक्षक, शिक्षका छेलैथ ओर ने कोनो विद्यार्थी कि यी शिक्षक एही ब्च्चा केर भविष्य सवार सकैय छैथ? एही तलहक बहुत गलती एही विद्यालय के सामने उभर क एल अछि।


text:
सहरसा जिलाक प्रियंका सिंह एहि बरख मैट्रिक के परीक्षा देना छली। रिजल्ट अएला पर हुनका फेल बताओल गेल, किएक जे प्रियंका क' संस्कृत म' सिर्फ 9 आओर विज्ञान म' सिर्फ 29 नंबर भेटल छलैन। ऐहिक बाद सिमरी बख्तियारपुर प्रखंड के सिटानाबाद पंचायतक गाम गंगा प्रसाद टोला के प्रियंका सिंह सदमा म' आएब गेली। ओनाकि ओ आंसरशीट केर स्क्रूटनी लेल फॉर्म भरने छली, मुदा बोर्ड द्वारा 'नो चेंज' कही फिर सँ फेल केर फरमान सुनाओल गेल। प्रियंका अप्पन परिवारक लोग क' भरोसा म' लैत हाई कोर्ट म' गुहार लगौलनि त' बिहार बोर्ड द्वारा हुनकर दावा क' दरकिनार करबाक कोशिश कायल गेल।
प्रियंका कहलनि कि यदि ओ फेल छथि त' बोर्ड हुनकर आंसरशीट कोर्ट म' देखबे। बोर्ड द्वारा जमानत के तौर पर 40 हजार टाका जमा करेबा पर आंसरशीट देखेबाक बात कहल गेल। प्रियंका टाका जमा करा देली। कोर्ट द्वारा बोर्ड क' प्रियंका के संस्कृत आओर विज्ञानं केर आंसरशीट आनबाक निर्देश देल गेल। बोर्ड कॉपी ल'क' कोर्ट पहुंचल आओर कोनो तरहक गड़बड़ी नहि होयबाक बात कहलक। प्रियंका द्वारा जज साहब स' मांग करि कॉपी देखल गेल त' ओहिमे बदलाव छल। एहि पर कोर्ट द्वारा प्रियंका क' सामना बैसा हैंडराइटिंग केर नमूना देबाक लेल कहल गेल जाहिसँ पता चलल कि आंसरशीट आओर ओरिजनल हैंडराइटिंग मेल नहि खा रहल अछि।
कोर्ट केर आदेश पर आंसरशीट के तलाश शुरू भेल टी' पता चलल कि प्रियंका के आंसरशीट म' बार कोडिंग गलत तरीका स' भेल छल, जेहिसे हुनकर कॉपी स' दोसर छात्रा संतुष्टि कुमारी क' संस्कृत आओर विज्ञान म' फेल के बदला पास क' देल गेल, जखनकि प्रियंका पास स' फेल भ' गेली। जखन कोर्ट के सामना कॉपी केर जांच भेल तेँ प्रियंका क' संस्कृत म' 61 आओर विज्ञान म' 80 नंबर आयल। कोर्ट द्वारा अप्पन आदेश म' इयो स्वीकार कायल गेल कि स्क्रूटनी म' महज खानापूर्ति होयत अछि। कोर्ट द्वारा मानल गेल कि प्रियंका आओर हुनकर गार्जन क' मानसिक पीड़ा स' गुजरा पड़लैन, लिहाजा बिहार बोर्ड 5 लाख टाकाक रकम अगिला तीन महीना के भीतर मुआवजा केर तौर पर हुनका खाता म' जमा करे।


text:
आलेख
– अनुवादक प्रवीण नारायण चौधरी
राक्षस केर उत्पत्ति केना भेल?
एखन भारतीय दूरदर्शन सँ ३३ वर्ष उपरान्त रमानन्द सागर कृत् रामायण धारावाहिक केर दोबारा प्रदर्शन चलि रहल अछि। एक तरफ कोरोना वायरस केर प्रकोप सँ लगभग पूरे मानव संसार ठप्प पड़ि गेल अछि, दोसर दिश मानव जीवन मे आगाँ कोना जीवन प्रक्रिया निरन्तरता पाओत ताहि लेल अत्यन्त गूढ, गम्भीर आ गहींर विमर्श सेहो चलि रहल अछि। एहेन समय मे रामायण धारावाहिक केर प्रदर्शन समय-सान्दर्भिक आ ओतबे लोकप्रिय कहि सकैत छी जतेक ई पूर्व मे भेल छल। रावण एक बलशाली राजा छल। राक्षस जाति केर राजा रहैत ओ तीनू लोक मे अपन वीरताक डंका पीटबौलक। अनेकों तपस्याक सिद्धि आर अपन बहादुरीक बल सँ ओ त्रिलोकी राजा बनि गेल छल। ओकर राजधानी स्वर्ण अट्टालिका सँ सुसज्जित विशिष्ट प्रदेश ‘लंकापुरी’ कहाइत छल।
एखन राक्षस जाति केर चर्चा जोर पकड़ब स्वाभाविके अछि। हमहुँ जिज्ञासावश राक्षसक इतिहास उल्टेलहुँ। एकटा संछिप्त आ सुन्दर इतिहास भेटल, लेखकक नाम अनिरुद्ध जोशी शतायू अछि आर वेबदुनिया पोर्टल सँ साभार लेल गेल अछि।
इतिहास
यैह तीनू कश्यप ऋषि केर पत्नी छलीह। जहां तक राक्षस जाति केर सवाल अछि तऽ प्रारंभिक काल मे यक्ष और रक्ष यैह दुइ तरह केर मानव जाति छल।
राक्षस लोक पहिने रक्षा करबाक लेल नियुक्त भेल छलथि, लेकिन बाद मे हिनका सभक प्रवृत्ति बदलबाक कारण ई अपन कर्म केर कारण बदनाम होइत चलि गेलाह आर आजुक संदर्भ मे हिनका असुर और दानव जेहेन टा मानल जाइत अछि।
पुराणक अनुसार कश्यप केर सुरसा नामक रानी सँ यातुधान (राक्षस) उत्पन्न भेल, लेकिन एक कथा अनुसार प्रजापिता ब्रह्मा द्वारा समुद्रगत जल और प्राणीक रक्षा लेल अनेकों प्रकारक प्राणीक उत्पन्न कयल गेल छल जाहि मे सँ किछु प्राणी रक्षाक जिम्मेदारी सम्हारलनि तिनका राक्षस कहल गेलनि, आर किछु यक्षण (पूजन) केर कार्य करब स्वीकार कयलनि ओ यक्ष कहेलाह। जल केर रक्षा करबाक महत्वपूर्ण कार्य केँ सम्हारबाक कारण ई राक्षस जाति पवित्र मानल जाइत छल।
राक्षसक प्रतिनिधित्व दुइ महान लोक केँ सौंपल गेल – ‘हेति’ और ‘प्रहेति’। ई दुनू भाइ छलाह। ई दुनू सेहो दैत्य केर प्रतिनिधि मधु और कैटभ केर समान अत्यन्त बलशाली और पराक्रमी छलाह। प्रहेति धर्मात्मा छल तऽ हेति केँ राजपाट और राजनीति मे बेसी रुचि छलैक।
हेति द्वारा अपन साम्राज्य विस्तार हेतु ‘काल’ केर पुत्री ‘भया’ सँ विवाह कयल गेल। भया सँ ओकरा विद्युत्केश नामक एक पुत्र केर जन्म भेलैक। ओकर विवाह संध्याक पुत्री ‘सालकटंकटा’ सँ भेलैक। मानल जाइत अछि जे ‘सालकटंकटा’ व्यभिचारिणी छल। एहि कारण जखन ओकरा पुत्र जन्म लेलकैक तऽ ओकरा लावारिस छोड़ि देल गेलैक। विद्युत्केश सेहो ओहि पुत्र केर ई जानिकय कोनो परवाह नहि कयलक जे नहि जानि ई केकर पुत्र थिक। बस, एतहि सँ राक्षस जाति मे बदलाव आयल….।
पुराण अनुसार भगवान शिव और मां पार्वती केर ओहि अनाथ बालक पर नजरि पड़लनि और ओ लोकनि ओकरा सुरक्षा प्रदान कयलन्हि। ओहि अबोध बालक केँ त्याग देबाक कारण मां पार्वती द्वारा शाप देल गेलैक जे आब सँ राक्षस जाति केर स्त्रिगण जल्दी गर्भ धारण करती आर हुनका सब सँ जन्म लेल बालक जल्दिये बढिकय माताक समान अवस्था धारण कय लेत। एहि शाप सँ राक्षस मे शारीरिक आकर्षण कम, विकरालता बेसी रहतैक।
शिव और पार्वती द्वारा ओहि बालक केर नाम ‘सुकेश’ राखल गेलैक। शिव केर वरदानक कारण ओ निर्भीक छल। ओ निर्भीक भऽ कतहु विचरण कय सकैत छल। शिव द्वारा ओकरा एकटा विमान सेहो देल गेल छलैक।
सुकेश द्वारा गंधर्व कन्या देववती सँ विवाह कयल गेल। देववती सँ सुकेश केँ तीन पुत्र भेलैक – १. माल्यवान, २. सुमाली और ३. माली। एहि तीनू केर कारण राक्षस जाति केँ विस्तार और प्रसिद्धि प्राप्त भेलैक।
एहि तीनू भाइ द्वारा शक्ति और ऐश्वर्य प्राप्त करबाक लेल ब्रह्माजी केर घोर तपस्या कयल गेल। ब्रह्माजी हिनका लोकनि केँ शत्रु सभपर विजय प्राप्त करबाक आर तीनू भाइ मे एकता ओ प्रेम बनल रहबाक वरदान देल गेल। वरदान केर प्रभाव सँ ई तीनू भाइ अहंकारी भऽ गेलाह।
तीनू भाइ मिलिकय विश्वकर्मा सँ त्रिकुट पर्वत केर निकट समुद्र तट पर लंका केर निर्माण करौलनि और ओतय अपन शासन केर केंद्र बनौलनि। एहि तरहें ओ लोकनि राक्षस सब केँ एकजुट कय राक्षसक आधिपत्य स्थापित कयलनि आर ओकरा राक्षस जाति केर केंद्र सेहो बनौलनि। लंका केँ ओ सब धन और वैभव केर धरती बनौलनि आर एतय तीनू राक्षस द्वारा राक्षस संस्कृति केर लेल विश्व विजय केर कामना कयलनि। हुनका लोकनिक अहंकार बढ़ैत गेलनि आर ओ सब यक्ष एवं देवता लोकनि पर अत्याचार करब शुरू कयलनि जाहि सँ संपूर्ण धरती पर आतंक केर राज कायम भऽ गेल।
माल्यवान, सुमाली और माली सँ त्रस्त भऽ कय सब कियो भगवान विष्णु सँ प्रार्थना कयलनि। तखन विष्णु द्वारा तीनू भाइ सँ युद्ध कयलनि मुदा ओहि तीनू भाइ लोकनिक तथा राक्षस जाति केर एकजुटताक चलते विष्णुक लेल हुनका लोकनि केँ हरेनाय मुश्किल भऽ गेल छलन्हि, तखन भगवान विष्णु द्वारा अपन संपूर्ण शक्ति सँ तीनू भाइ लोकनि केँ लंका सँ भगा देलगेल आर तीनू भाइ ओतय सँ रसातल मे जा कय अपन जान बचौलनि।
एहि तीनू भाइ लोकनिक वंश मे आगू चलिकय राक्षस जाति केर विकास भेल। तीनू भाइ केर वंशज मे माल्यवान केर वज्र, मुष्टि, धिरूपार्श्व, दुर्मख, सप्तवहन, यज्ञकोप, मत्त, उन्मत्त नामक पुत्र और अनला नामक कन्या भेलनि। सुमाली केर प्रहस्त, अकन्पन, विकट, कालिकामुख, धूम्राश, दण्ड, सुपार्श्व, सहादि, प्रधस, भास्कण नामक पुत्र तथा रांका, पुण्डपोत्कटा, कैकसी, कुभीनशी नामक पुत्री भेलखिन। ओहि मे सँ कैकसी रावण केर माय छलीह। माली रावण केर नाना छलाह। रावण द्वारा हिनकहि बलबूते अपन साम्राज्य केर विस्तार कयल गेल और शक्ति बढ़ायल गेल।
माली केर अनल, अनिल, हर और संपात्ति नामक चारि पुत्र भेलनि। ई चारू पुत्र रावण केर मृत्युक पश्चात् विभीषण केर मंत्री बनल छलाह। रावण राक्षस जाति केर नहि छलाह कियैक तँ हुनकर माता राक्षस जाति केर छलीह लेकिन हुनकर पिता यक्ष जाति केर ब्राह्मण छलाह।
जखन माल्यवान, सुमाली और माली आदि राक्षस केँ लंका सँ भगा देल गेलनि, तखन लंका केँ प्रजापति ब्रह्मा द्वारा धनपति कुबेर केँ सौंपि देल गेल छल। कुबेर रावण केर सौतेला भाइ छलाह। महर्षि पुलस्त्य केर पुत्र विश्रवा केर दुइ पत्नी छलीह – इलविला और कैकसी। इलविला सँ कुबेर और कैकसी सँ रावण, विभीषण, कुंभकर्ण केर जन्म भेल। इलविला यक्ष जाति सँ छलीह त कैकसी राक्षस जाति सँ।
कुबेर तपस्वी छलाह। ओ तप कय केँ उत्तर दिशा केर लोकपाल बनलाह। हुनक अनुचर यक्ष निरंतर हुनकर सेवा करैत छलाह। कुबेर रावण केर सौतेला भाइ हेबाक बावजूद राक्षस जाति या संस्कृति सँ नहि छलथि। भगवान शंकर द्वारा हुनका अपन नित्य सखा स्वीकार कयल गेल छल ताहि लेल कुबेर पूज्यनीय मानल जाइत छथि।
रावण केँ राक्षस लोकनिक अधिपति बनायल गेलनि, तखन रावण राक्षस जाति केर हेरा चुकल सम्मान केँ पुन: प्राप्त करबाक वचन देलनि आर अपन विश्व विजय अभियान शुरू कयलनि। एहि विजय अभियान मे रावण स्वयं भगवान शिव सँ सेहो टक्कर लेलाह।
कुबेर जखन रावण केर अत्याचारक विषय मे सुनलाह तऽ अपन एक दूत केँ रावणक पास पठौलनि। दूत द्वारा कुबेरक संदेश देल गेल जे रावण अधर्म केर क्रूर कार्य केँ छोड़िकय यक्ष सबपर अत्याचार करब बंद करथि।
रावण द्वारा नंदनवन उजाड़लाक कारण सब देवता ओकर शत्रु बनि गेल छलाह। रावण तखन क्रुद्ध भऽ ओहि दूत केँ अपन खड्ग सँ काटिकय राक्षस सब केँ भक्षणार्थ दय देल गेल छल। कुबेर केँ एहि घटना सँ बहुत आघात पहुंचलनि।
अंत मे रावण तथा राक्षस सब केँ कुबेर तथा यक्ष सब सँ युद्ध भेलनि। यक्ष जतय यक्ष बल सँ लड़थि ओतहि राक्षस माया सँ, अत: राक्षस विजयी भेल। रावण मायावी छल और ओकरा पास कतेको प्रकारक सिद्धि छलैक। ओ मायावी रूप धारण कय कुबेर केर माथा पर प्रहार करैत हुनका घायल कय देलक आर बलपूर्वक हुनकर पुष्पक विमान हुनका सँ छीनि लेलक।
रावण ई काज अपन माता कैकसीक कहला पर कयलक। कुबेर केँ रावण लंका सँ भगा देलक आर हुनकर समस्त संपत्ति सेहो छीनि लेलक। कुबेर अपन पितामहक पास गेलाह। पितामहक प्रेरणा सँ कुबेर पुनः शिवआराधना हेतु हिमालय चलि गेलाह। जतय हुनका ‘धनपाल’ केर पदवी, पत्नी और पुत्र केर लाभ भेलनि।
रावण तखन लंका केँ नव सिरा सँ बसाकय राक्षस जाति केँ एकजुट कयलक और फेर सँ राक्षस राज कायम कयलक।


text:
नवका- पुरनका लेख सर्च करु...
जयनगर तक ट्रेन
दरभंगा जयनगर बड़ी लाइन बनला के बाद अखनो लोक के परेशानी कम नहिं भेल अ...ट्रेन कम भेला सं अखनो लोक के घंटों इंतजार करय पड़य छै...चारि-चारि..पांच पांच घंटा तक एको टा ट्रेन नहिं मिलैत छै...प्लेटफॉर्म पर बैठल ट्रेनक रस्ता देखैत रहुं...ओना आब कोलकाता...हाबड़ा जाई वाला एकटा आओर ट्रेन धुरियान फास्ट पैसेंजर के दरभंगा सं बढ़ा कय जयनगर तक कए देल गेल अ...मुदा धुरियान तं शुरुए सं अपन देर सं चलय के लेल बदनाम रहय अई...आ आब त एकर दूरी आओर बढि गेल... देखु कि होइछ...लोकक त बेहतरी के उम्मीद लएक चलैत छथि....ओना बड़ी लाइन के उद्घाटन के समय रेल मंत्री लालू यादव कहने छलथिन्ह जे जल्दीए गरीब रथ आओर दोसर ट्रेन के जयनगर तक क देल जाइत..मुदा जयनगर तक नहिं भेलाह सं अखनो बस..जीप टेम्पू में लटैक क यात्रा करय लेल मजबूर छथि...ट्रेन में सेहो कम बेस सेहे स्थिति रहैत अछि...चलु धुरियान सं शुरुआत भेल अ...दोसरो चलबे करत...नहिं चलय के एकटा कारण जयनगर में एखन ट्रेन लगाबय के ...देखरेख के सभ सुविधा नहिं होनाय सेहो छै...जेना जेना सुविधा उपलब्ध भेल जाइत..ट्रेनक संख्या सेहो बढ़ल जाइत...त आबय वाला दिन में बेहतरी के उम्मीद कएल जा सकय अ.
सदस्यता लें टिप्पणियाँ भेजें (Atom)


text:
कथा
– किरण प्रभा
गौतम बाबू क शक्ति पूजा
न मन्त्रं नो यन्त्रं तदपि च न जाने स्तुतिमहो, न चाह्वानं ध्यानं तदपि च न जाने स्तुतिकथा:॥ अहि प्रकारे गौतम बाबू पहिल दिन अपन शक्ति पूजा क विराम देलैन। पूजा समाप्तिक संगे कानियां केँ आवाज लगेलैथ, “कतय छी यै! मरि गेलौं की जिबैत छी! हमर पूजा समाप्त भेल फलहारि देब की माये स बतियैत रहब दिन भैर।” करुणा बेचारी बौआ क सुतेनाय छोड़ि दौड़ल अयली। पति केँ फलहार परसइत बजलीह, “यौ! हमर माय केर फोन आयल छल, ओ हमरा खोईंछ भरै लेल अष्टमी क नैहर बजेली आ कहली जे वैह नबका साड़ी कीनि लेने छथिन। हम बस सप्तमी क जा क आ दशमी क आबि जायब। आहाँ की कहैत छी?” बस फेर की, गौतम बाबू आगू क परसल थारी दूर फेकलैथ आ अपना प्रकृति अनुसारे चिचिया उठला “अहाँक एतेक हिम्मत कहिया सं भ गेल जे हमरा सं बिना पूछने निर्णय ल लेलौं। माँ! देखैत छिहिन न! तोरे जिद पर हम ई गंवार, बेकार, अभागिन, इन्टरपास मौगी सं विवाह कय केँ फँसि गेलहुँ। जँ बीए बाली सं विवाह करितहुँ त आइ ओ दू पैसा कमइयो क दीतय आ दू पाइ ज्ञानो होइतय। ई मुर्खाही क त नहिये ढंग क खेनाय बनबय अबैत छैक, नहिये घर सम्हारय अबैत छैक। भरल दुर्गा पूजा हम शक्ति क उपासना कय रहल छी आ ई नैहर जेती सखी – सहेली, माय – बाप करय लेल।” करुणा बेचारी छिरियाल फलक टुकरी बिछैत आँखि सँ नोरक बून्न आँचर सं दोसर हाथे पोछैत सोचय लगलीह, “हाँ! मिथिलांचल म त प्रायः एहिना शक्ति पूजा होइत अछि, एहि मे नया की अछि! हम सेहो शक्ति छी! सहनशीलता सेहो शक्तिये क रूप अछि।”


text:
— अरुण कुमार मिश्र।
मिथिलाक सुप्रसिद्ध पाबनि मधुश्रावणी
मधुश्रावणी मुख्य रूप सँ मिथिलाक पारंपरिक पाबनि थिक।एहि पाबनि मे पवनैतिन (नवविवाहिता) अपन पतिक दीर्घायु हेेवाक लेेल माँ गौरी, महादेव आ विषहरक विधिवत पूजा करैत छथिन। साओन मासक कृष्ण पक्षक पंचमी तिथि सँ शुक्ल पक्षक तृतीया तिथि धरि, १४ दिनक एहि पाबनि मे मिथिलाक प्राकृतिक सौंदर्य आ अलौकिक परंपराक सम्मिश्रण देखवा मे अबैत अछि जाहि मे विभिन्न प्रकार के फूल, पात, फड़ लोढ़नाई, पूजा केनाई, गीत गेनाई, बिध व्यवहारक संपादन, नियम निष्ठाक पालन आ प्रति दिन कथाकेँ अनेक प्रसंगकेँ समूहमे बसि सुननाइ शामिल छैक। बरखा ऋतु हेवाक कारने एकर नाम मधुश्रावणी छैक। मिथिला मे मधुश्रावणी पाबनि असलमे नव विवाहित लेल हनीमून थिक। मधुमासमे जे आनन्द मिथिला मे छैक से अंंतह कतय!
मधुश्रावणी विशुद्ध प्रकृति आधारित पाबनि छैक जाहिमे लोक आ शास्त्र, पुरुष आ प्रकृति, मनुखकेँ प्रकृति केर अवयव आदिक बीच कोना साम्य बनबैत सबहक संगे कोना रही तकर शिक्षे टा नहि अपितु व्यवहारिक ज्ञान सेेहो देल जाइत छैक। मूलत: ई पाबनि मूलतः ब्राह्मण, कर्ण कायस्थ आ किछुऐ सोनार जातिमे होइत छैक मुदा एकर विधान आ सामग्रीक जुटानमे अन्यो जातिक सहभागिता रहैत छैक। जेना सरबा, मङ्गल कलश कुम्हार सँ, डाला, बियनि, चंगेरा इत्यादि डोम सँ, लहठी चूड़ी इत्यादि लहेरनी सँ ल’ लेल जाइत छैक।
मधुश्रावणी के प्रति सबसँ बेसी उत्साह नवविवाहित मे देखल जाइछ। एहि मे महादेव, गौरी आ माटिक बनल नाग देवताक प्रस्थापित क’ पूजा करवाक विधान छैैक। पूजाक अंतिम दिन एहि सभ के पवित्र जलमे प्रवाहित काएल जाइत छैक। प्रकृति सँ जुड़ल ई विशुद्ध मिथिलाक पाबनि छैक जाहि मे माँ पार्वती आ देवाधिदेव महादेव नव विवाहिता रूप मे रहैत छैथ।
पवनैैतिन (नवविवाहिता) १४ दिन धरि दिन मे एके बेर सात्विक भोजन करैत छथिन्ह। एहि समयमे प्राय: पवनैैतिन नैहर मे रहैत छैथ आ सोलहो ऋंगार क’ नित साँझ मे संगी बहिनपाक संग भ’ गीत गबैैत फूल आ पात लोढ़ैत छैैथ आ डाला सजबैत छैथ जकरा फूललोढ़ी कहल जाइत छैक। एहि डालाक फूल सँ दोसर दिन विषहर के पूजा करैत छथिन। एहि पाबनिक विशेषता ई छैक जे बासी फूल पात सँ विषहर के पूजा कायल जाइत छैक। नव वस्त्र आ आभूषण सँ सुसज्जित भ’ पवनैतिन (नव विवाहिता) पूजा करैत छैथ। मधुश्रावणी पूजा मे पुरोहितक भूमिकामे स्त्रीगने होइत अछि। महिले पुरोहित लौकिक मंत्र द्वारा विधि-विधानक संग पूजा करवैत छैथ। पूजामे संस्कृत आ मैथिली केर अद्भुत मिश्रण शब्द आ मन्त्र रूपमे भेटैत छैक यद्यपि पुरोहित (पण्डित) केँ कोनो भूमिका एहिमे नहि रहैत छनि। सबटा बिधि बिधान सँ होइक तकर विशेष ध्यान राखल जाइत छैक। पहिल दिन भगवती के पातैर, विषहरा के दूध-लाबा चढ़ेेवाक संग एहि पाबैनक प्रारम्भ होइत अछि। विषहरा, भगवती, महादेव, ब्राह्मण, पाबनौती, कोबर, मुख्यतः याह सब गीत होइत छैक।
मधुश्रावणी कथामे दंतकथा आ पौराणिक दुनु के मिश्रण रहैैत छैक। लोककथामे सबसँ प्रमुख राजा श्रीकर आ हुनक बेटीक कथा अछि। कथा नित दिन चलैत रहैत छैक। पूजाक उपरान्त पवनैतिन अपने हाथ मे लाल कपड़ा मे धानक एक गोट पोटली, जकरा बिन्नी कहल जाइत छैक ओकरा बांधि कथा सुनैत अछि। एहि सम्पूर्ण पाबनि के दौरान सब दिनक भिन्न भिन्न कथा छैक। कथा सुनेवाक पश्चात पुरोहितिन बिन्नी नाम सँ एक विशेष प्रकार के पदक पाठ करैैत छैथ। पवनैतिन ठाढ़ भ’ विषहर के फूल-पात चढ़वैत छथिन। मधुस्वामी व्रतक अंतिम दिन टेमी दगवाक परंपरा छैक एहिमे पति अपन पत्नी के आंखि के पानक पात सँ झांपि दैत छैथ आ महिला लोकनि दीपक टेमी सँ नवविवाहिताक टेहुन दागि दैत छथिन जकरा टेमी दागब कहल जाइत छैक।
साओन मासक श्रावण शुक्ल पक्ष तृतीया तिथि के दिन एहि पर्वक समापन मधुश्रावणी रूप मे होइछ। ई मानब छैक जे साओन मास मे प्रतिदिन रात के सुतय बेर वाचो विन्नी के पाठ करवाक चाही, एहि सँ बिषहर सदैव प्रसन्न रहते छैथ आ कल्याण करैत छैथ। वाचो विन्नी:
“पुरैनिक पत्ता झिलमिल लत्ता, ताहि चढि बैसली विषहरि माता
हाथ सुपारी खोइंछा पान, बिसहरि करती शुभ कल्याण।
“बरसाइत बेर-बेर मधुश्रावणी एक बेर” ई फकरा मधुश्रावणीक महिमा परिलक्षित करैत अछि। पति-पत्नीक प्रेम स’ इतर ई समाजक लोक के बीच सेेहो प्रेम प्रदर्शित करैत अछि। आजुुक समयमे हम सभ अपन समाज आ संस्कृति सँ दूर भ’ रहल छी आ समाज हमरा सभके दूरे सँ अकानि रहल अछि मुदा फेेर जखन हम सभ समाज मे अबैत छी त’ ओ अपना मे हमरा सभके समाहित क’ लैत अछि। अत: ई मधुश्रावणी पाबनि हमरा सभके परिवार, समाज आ प्रकृति सँ मिलान करवैत अछि। मधुश्रावणी केर बिध-व्यवहार त’ आब बहुतों केँ स्त्रीगनकेँ शारीरिक आ मानसिक शोषण केर एकटा वीभत्स परंपरा बुझना जाइत छनि। समय बदलि रहल छैक तँ एहि पर सोच बदलब आवश्यक अछि। अतेक सुन्नर पाबनि मे मात्र ई बिध कनि कष्टकर लगैत अछि। हमरा जनैत एकरा छोड़ि देबाक चाही।
मधुश्रावणी सुख श्रृंगार आ आनंदक पाबनि छैक। कहल जाइत अछि जे टेमी दागक प्रथा मुगल कालमे आरंभ भेल। बाल विवाह, घुँघट प्रथा सेहो ओही कालक देन अछि ।मधुश्रावणी पूजा मे व्रतक मान्यता आ नाग पूजाक प्रधानता छैक। पवनैैतिन (नव विवाहिता) केँ टेमी सँ दगवाक धर्मशास्त्र मे कतौ वर्णन नहि भेटैैत अछि तेँ एहि परम्परा के छोड़ल जा सक़ैत अछि। सब परंपरा आ संस्कृति मे गुण दोष होइत छैक। मधुश्रावणी पाबनि महत्ता छैक आ रहतैक। बदलाव प्रकृतिक नियम छैक, परम्परा के निर्वहन समयक अनुसार होबाक चाही। अस्तु।
.


text:
गरुडा नगरपालिका
गरुडा नगरपालिका नेपालक मध्यमाञ्चल विकास क्षेत्र अन्तर्गत नारायणी अञ्चलक प रौतहट जिलाम अवस्थित एक नगरपालिका छी।[२][३][४] स्थानीय विकास मन्त्रालय थप ६१ टा नयाँ नगरपालिका रौतहट जिलाम गरुडा बैरीया, महम्मदपुर, पोठीयाही, गेडही गुठी, मलाही , बसविट्टी जिगडीया आर जयनगर ७ गाउँ विकास समितिसभक समेटक गरुडा नगरपालिका घोषणा भेल अछि।[३][५] गरुडा नगरपालिकाक केन्द्र साविक गरुडा बैरीया बजार रहल छेलाह।[२][४] नगरपालिकाक घोषणा आर क्षेत्रविस्तारसँग मुलुकम १ महानगरपालिका, ११ उपमहानगरपालिका, १ सय ७९ नगरपालिका आर ३ हजार २ सय ७८ गाविस कायम भेल अछि। नयाँ नगरपालिका थपिक नेपालक सहरी जनसंख्याक प्रतिशत ३६ दशमलव ८ पुगल मन्त्रालय जनाउने अछि ।[५]
जनसङ्ख्या[सम्पादन करी]
गरुडा नगरपालिका गरुडा बैरीया, महम्मदपुर, पोठीयाही, गेडही गुठी, मलाही , बसविट्टी जिगडीया आर जयनगर गाविससभ मिलक बनल अछि। तहिना राष्ट्रिय जनगणना २०६८ अनुसार ई ७ गाविससभ जनसंख्याक जोडिक गरुडा नगरपालिकाक कूल जनसङ्ख्या ३९,६३७ अछि।[१]
सन्दर्भ सामाग्रीसभ[सम्पादन करी]
- ↑ १.० १.१ "नेपालको राष्ट्रिय जनगणना २०६८ (गाविस तह)", राष्ट्रिय योजना आयोग, नेपाल सरकार, नोभेम्बर २०१२, अन्तिम पहुँच नोभेम्बर २०१२।
- ↑ २.० २.१ "स्थानीय प्रशासन र सामुदायिक विकास कार्यक्रम", स्थानीय विकास मन्त्रालय, मंसिर, अन्तिम पहुँच मंसिर २०७१।
- ↑ ३.० ३.१ "६१ नयाँ नगरपालिका घोषणा", हिमाल खबरपत्रिका, १६ मंसीर २०७१, अन्तिम पहुँच १६ मंसीर।
- ↑ ४.० ४.१ "गरुडा नपा भएपछि खुशीयाली"।
- ↑ ५.० ५.१ "फेरि थपिए सात उपमहानगर, ६१ नगरपालिका", नागरिक दैनिक, नागरिक दैनिक, १७ मंसिर, २०७१, अन्तिम पहुँच १७ मंसिर।


text:
मैथिली हरदम जिंदाबाद अछि आ रहबो करत
पंकज कुमार झा, मैथिली जिंदाबाद
ई शब्द केँ अगर हम शास्वत आ सनातन कही तँ कोनो अतिश्योक्ति नहि होयत. सब सँ पहिने मिथिला आ मैथिली शब्द केर गप्प करी तँ ई शब्दे अपना आपमे चीरंजीविताक प्रतीक अछि. रामायण केर एक कथाक अनुसार ओए समय मे मिथिलाक राजा निमि छलाह जिनका एक ऋषिक शापक कारण प्राण त्यागय पड़ल छलनि. फेर उत्तराधिकार केँ संकट उपस्थित भेला उपरान्त एहेन मान्यता अछि जे राजाक शरीरकेँ मथि कय एकटा नव व्यक्ति केर जन्म भेल जिनक नाम मंथन के कारण मिथि पड़ल आ ओ राजा फेर मिथिलाक राज-काज सम्हारलाह. कहल इहो जाइत अछि जे फेर राजा निमि केँ ई वरदान भेटलनि जे ओ मनुक्खक निमेष मे निवास करताह. हुनके ओतय निवासरत हेबाक कारण हम सब अपन पलक दिन भरि झपकाबैत रहैत छी. गोस्वामी तुलसीदास जी एकर बड्ड नीक वर्णन केलाह अछि मानस केर फुलवारी प्रसंग मे. प्रसंग अछि जे फुलवारी मे भगवान् राम आ जगज्जननी मैथिलीक आँखि मिलिलनि. आ दुनु गोटे एक दोसरा केँ अपलक देखिते रहि गेलाह. ‘जीमि निमि तज़े दिगंचल’ एकर व्याख्या एना कयल गेल जे चुँकि नातिन आ जमाय केर ई पहिल मिलनक अवसर छल तैँ हुनका दुनू केँ आपस मे भेट होइत केना देखि सकैत छलाह, हुनक पूर्वज तऽ कनेकाल लेल निमि दुनू गोटेक आँखि सँ बाहर भऽ गेलाह. तैँ दुआरे दुनूक पलक झपकेनाई असंभव भऽ गेलनि. कहबी अछि जे जतय नहि जाइथ रवि, ततय पहुँचथि कवि. से सच बात जे हो मुदा उपरोक्त सुन्दर उद्धरण द्वारा हम सब अपन सुन्दर, सुरेबगर आ मीठगर-रसगर संस्कृति सँ परिचित त भैये सकैत छी.
देखि सकैत छी जे केहेन आमोद सेहो भरल रहल अछि अपना सभक माइट-पाइन मे. कहबाक तात्पर्य ई जे उत्थान आर पतन केँ हम सभ एकहि दृष्टि सँ देखबाक परंपराक लोक रहलौँ अछि. अनेक झंझावतक बावजूद अगर हम सब फेर-फेर उठि केँ ठाढ़ भऽ जाइत छी त एहि लेल जे अपन मृत शरीर सँ सेहो नव पल्लव जेकाँ अंकुरित होयबाक सामर्थ्य हमरा सभ मे विद्यमान अछि. मिस्र केर एकटा फिनिक्स पक्षी बारे सहिये कहल जाइत अछि जे ओ अपनहि छाउर सँ बेर-बेर जनम लैत अछि. अपना ओतुका खजन-चिरैयाक बारे भैरसक सेहो ई गप्प कहल जाइत अछि, मुदा मानव शरीर सँ सेहो मृत्युक बाद उठि कय एहि तरहेँ ठाढ़ भऽ जेबाक शायद एक्कहि टा उदाहरण अपनहि सबहक अछि. तऽ ओहि मैथिल परंपरा सँ निकलल हम सब, ओहेन निमि सनक पुरखाक वंशज हमरा सभ केँ अपना भीतर कोनो तरहक दयनियता केँ आबय देबाक कोन प्रयोजन?
निश्चित हमर सबहक मिथिला आ मैथिली जिंदाबाद छल, अछि आ रहत. अधजल गगरी जेकाँ छलकैत किछु बेसी पढ़ल लोक सभकेँ अवश्य कतेको बेर ई बुझना जाइत छनि जे अहाँ अगर मैथिलीक गप्प करैत छी तऽ एकर अर्थ अछि जे अहां अप्पन राजभाषाक विरोध कय रहल छी. मुदा एहेन लोक सभ केँ ई नै बुझल छनि जे भाषा विमर्श मे सेहो हम सभ अपना केँ कृष्ण जेकाँ बुझैत छी जिनका देवकी आ जशोदाक रूप मे दू टा माय छलनि आ जतबे हुनका देवकीनंदन केर नाम सुनि कय आनंद भेटैत छलनि ओहिना जशोदानंदन कहेनाइ ओतबे पियरगर छलनि.
जाहि राष्ट्रवादक हम सभ गप्प करैत छी ओकर मूल यैह अछि जे अहां अगर अपना मायकेँ सम्मान देब तखनहि अप्पन मौसी आ नानी केँ सेहो सम्मान दऽ सकैत छी. एना नै होइत छै जे मौसी आ नानी केँ तऽ बहुत सम्मान दी अहाँ आ अप्पन माइये केँ बिसरि जाइ. अहिना आधुनिक भारत मे राष्ट्रवाद केर प्रखर अध्येता पंडित दीनदयाल उपाध्याय केर कहब छलनि जे अप्पन राष्ट्र आ संस्कृति तहने मजगूत होयत जहन क्षेत्रीय संस्कृति सभ केँ प्रश्रय भेटनाइ शुरू होयत. एहि अर्थ मे जय मैथिली कहबाक यैह अभिप्राय होइत अछि जे जय हिन्दी आ जय भारत सेहो हम संगे कहि रहल छी. ओहुना संस्कृति एहेन वस्तु नहि जेकरा कागज़ पर रेखा खीँचि कय अहां बदलि सकैत छी. ओ सनातन परंपरा सँ निकलल, युगों-युगोँ सँ निर्मित होइत वास्तु होइत अछि. आई अप्पन मिथिला भले भारत आ नेपाल दू टा प्रशासनिक इकाइ मे बंटल हो मुदा संस्कृति हमर सबहक एक्के अछि. हम सब एक्के छी. तऽ खूब मोन सँ, खूब जोर सँ, पूरा ताकत सँ जय मिथिला, जय मैथिली कहू. भरोसा राखू , जखन-जखन अहाँ माँ मिथिलाक स्मरण करब तखन-तखन अपने-आप ओकर अभिप्राय जय भारत भऽ जायत. आ अगर अहां नेपाल में छी त ओकरे मतलब जय नेपाल सेहो होयत. त हम सब अप्पन सांस्कृतिक विरासत, बाप-पुरखा केर थातीक प्रति गौरव सँ भरल रही. चाहे जाहि कोनो क्षेत्र मे रही ओतय एहेन काज करी जाहि सँ अप्पन सबहक पुरा गौरव आरो उद्दीप्त आ जग्जियार हो यैह प्रार्थना अहाँ लोकनि सँ. जय मां मिथिला- जय माँ मैथिली.


text:
बेसन
चना दाल के पिस आटे क बेसन कहल जाएत अछी। एकर उपयोग बहुत से देश मे होएत अछी किन्तु भारत, पाकिस्तान, बांग्लादेश मे भोजन के घटक के रूप बहुतायत मे प्रयोग कएल जाएत अछी। एकर अलावा एकर जल या दही के साथ पेस्ट बना चेहरा पर सेहो पोतैत अछी।
व्यञ्जन[सम्पादन करी]
दक्षिण एशिया[सम्पादन करी]
बेसन दक्षिण एशियामे ई सबसँ लोकप्रिय अछि जतय निम्न चीजसभ बनावेके लेल एकर प्रयोग कएल जाइत अछि :
- अनेकौं प्रकारक नाश्ता
- सेव
- भज्जी
- बीकानेरी भुजिया
- बोन्डा
- बून्दी
- चिला
- ढोकला
- कढी
- लड्डू
- मैसूर पाक
- पकोडा
- पापड
- पात्रा
- बेसन के अप्पे
दक्षिण आ पूर्वी एशिया[सम्पादन करी]
दक्षिणी युरोप[सम्पादन करी]
उत्तर अफ्रीका[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
एहो सभ देखी[सम्पादन करी]
- चना व्यञ्जनसभक सूची
- ओरालु कल्लू, पिसैके एक प्रकारक मशीन छी जाहिमे पत्थरक उपयोग भेल रहैत अछि जे आँटाक उत्पादनक लेल भारतक किछ भागमे प्रयोग कएल जाइत अछि।


text:
पटना : पटना विश्वविद्यालयमे छात्रसंघ चुनाव खत्म भेलाक बाद अध्यक्ष आ उपाध्यक्षक पद लेल चलि रहल विवादके कारण तत्काल अहि दुनू पद केर नामांकन रद्द होबाक जनतब भेटल अछि जाहिपर हंगामा रुकबाक नाम नहि लए रहल अछि। नामांकन आ चुनाव रद्द होबाक कारणे एक-दोसरा ऊपर आरोप-प्रत्यारोपक झमेला शुरू अछि। अध्यक्ष दिव्यांशु भारद्वाज विश्वविद्यालय प्रशासनके अहिमादे दोषी ठहरौलनि अछि। भारद्वाज कहलनि जे शुरुआतमे कागजातक जाँच कियैक नहि कएल गेल, जखन हम निर्वाचित भेलहुँ तs सवाल उठाओल जाय लागल। आगाँ कहलनि जे हमरा ऊपर लगाओल गेल सभ आरोप गलत अछि आ हमर निर्वाचन जानि-बुझिकय रद्द कएल गेल अछि, हम अहिमादे कोर्ट जायब।
विदित हो जे विश्वविद्यालय प्रशासन 3 सदस्ययी जाँच कमिटी बनउने छलाह जाहिमे जाँच कमिटी केर चेयरमैन प्रोवीसी प्रो. डॉली सिन्हा जीकेँ बनाओल गेल छल। ओतहि सांख्यिकी विभागक अध्यक्ष प्रो. श्रीकांत सिंह आओर भूगर्भशास्त्र विभागक अध्यक्ष प्रो. कृतेश्वर प्रसाद जीकेँ 3 सदस्ययी जाँच कमिटीमे शामिल कएल गेल छलनि। जाँच कमिटी केर रिपोर्ट एलाक बाद अध्यक्ष पर निर्वाचित निर्दलीय दिव्यांशु भारद्वाज आ उपाध्यक्ष पद पर निर्वाचित अखिल भारतीय विद्यार्थी परिषद समर्थित उम्मीदवार योशिता पटवर्धन केर निर्वाचन रद्द कएल गेलनि अछि जखन कि संयुक्त सचिवक पद पर जापके असजद उर्फ आजाद चांद केर निर्वाचन पर सेहो आपत्ति केर संग अवैध निर्वाचनक दाबी कएल गेल छल जेकरा गलत पाओल गेल। जाँच कमिटी बतौलनि जे असजद उर्फ आजाद चांदक निर्वाचन एकदम सही आ वैध अछि।
आगाँ प्रेस कॉन्फ्रेंसमे जनतब दैत प्रॉक्टर जनौलनि जे नियमक अनुरूप अध्यक्ष आ उपाध्यक्षक पद खाली होबाक कारणे कार्यभार निर्वाचित महासचिव सम्हारता। जनतब हो जे महासचिव पद पर मधुबनीकेँ सुधांशु भूषण झा निर्वाचित भेलाह अछि। अहि निर्वाचनमे कुल 1647 टा भोंट भेटल छलनि।


text:
नवका- पुरनका लेख सर्च करु...
अनिवासी बिहारी के लेल बनत ब्यूरो
ओना त बिहार मे विकास के किछ बयार बहय लागल अछि. मुदा अखनो ई हाल अछि जे रोजगार के लेल लोक के बिहार सं बाहरे के रास्ता देखय पडय छनि. छोट सं पैघ कोनो काज होए... कोनो नौकरी होए लोक दिल्ली... मुम्बई... पंजाब... हरियाणा... असम आ फेर बंगलुरू के रुख करैत छथि. आई काल्हि त पढ़ाई के लेल सेहो लोक मैट्रिक... इंटर कएला के बाद बाहरे चलि जाए छथि. जे नहि गेलाह ओ सेहो कॉलेजक पढ़ाई के बाद नौकरी लेल बिहार छोड़िए दैत छथि.
कतेक रास लोक त देश सं बाहर सेहो चलि जाएत छथि अरब... कुवैत... अमरीका... कनाडा.. अफ्रीका जैसन देश मे. मुदा मध्य पूर्व के देश... खाड़ी के देश मे बिहार के लोक सभ ठकैती के शिकार सेहो भ जाए छथि. कइटा लोक कबूतरबाजी के शिकार बनि जाए छथि त कइ गोटे दलाल के चक्कर मे फंसि जाए छथि. दलाल के चक्कर मे कई बेर जिनगी भर के जमा -पूंजी सेहो गंवा दैत छथि. नौकरी के झांसा द ठगि दैत अछि.
एहन लोक के सुरक्षा के लेल बिहार सरकार एकटा ओवरसीज एक्सचेंज ब्यूरो बनाबय जा रहल अछि. एकर पहिल ब्रांच पटना मे खोलल जाएत. ओकर बाद दोसर देश मे सेहो खोलल जाएत. सरकार के कहनाय अछि कि एहि सं दलाल के हाथ सं लोक के शोषण सं बचाएल जाएत.
सदस्यता लें टिप्पणियाँ भेजें (Atom)


text: पटना। बिहार मे जिलाधिकारी कए साफ तौर पर निर्देश देल गेल अछि जे ओ गाम क मात्र दौरा नहि करथि, बल्कि गाम मे टेंट लगाकए इ देखथि जे ग्रामीण क्षेत्र मे विकास कार्य क रफ्तार की अछि। आयुक्त आ जिलाधिकारी क संग बैठक मे मुख्यमंत्री नीतीश कुमार अफसर कए शहर स गाम देखबाक प्रथा कए समाप्त करबाक आदेश देलथि। हुनकर स्पष्ट कहब छल जे एहि मास स बिहार मे निर्माण कार्य क सीजन शुरू भ रहल अछि। जिलाधिकारी मौका पर मौजूद रहि कए एहि काज सब कए अपन स्तर पर कराबथि। नीतीश क अनुसारे, हुनकर एहि गप क जिलाधिकारी कए विशेष तौर पर ध्यान रखबाक अछि। राज्यक ग्रामीण क्षेत्र मे विकास कार्य कए गति प्रदान करबा लेल नीतीश कुमार आयुक्त आ जिलाधिकारी क बैठक बजौने छलाह। मुख्यमंत्री क कहब छल जे जखन जिलाधिकारी मौका पर मौजूद रहताह त जिला क प्रशासनिक मशीनरी खुद ब खुद सक्रिय रहत। एहि स काज सेहो अव्वल दर्जा क होयत। घपला क कोनो संभावना नहि रहत। जिलाधिकारी क संग मुख्यमंत्री क बैठक क बाद मुख्य सचिव अनूप मुखर्जी कहला जे मुख्यमंत्री जिलाधिकारी कए आम लोक स हिलमिल कए रहबाक सेहो निर्देश देलथि अछि। बैठक मे मुख्यमंत्री हुनका कईटा टास्क सेहो दलथि अछि। मसलन जिला मे भूमि विवाद सुलझेबा लेल समयबद्ध कार्यक्रम तय हेबाक चाही। विधवा आ विकलांग पेंशन कए विशेष प्राथमिकता देल जाए आओर नियमित रूप स फील्ड क दफ्तर मे जाकए निरीक्षण क काज सेहो जिलाधिकारी कए अपनी प्राथमिकता सूची मे रखबाक अछि। मुख्यमंत्री नीतीश कुमार अपन संबोधन क आरंभे मे इ स्पष्ट रूप स कहला जे जिलाधिकारी कोनो कीमत पर गाम आ ग्रामीण क उपेक्षा नहि करथि। मुख्यमंत्री ने कहला-अहां गाम मे जाकए लोक क समस्या सुनु आ ओतहि टेंट लगा कए ओकर निपटारा करि देबाक प्रयास करू।


text:
रमाकर चौधरी, सेवानिवृत्त चीफ मैनेजर, भारतीय स्टेट बैंक
मधुमेह/ ग्लायसेमिक इंडेक्स और ग्लायसेमिक लोड/ मधुमेह बिमारीक प्रथम चरण स्थिति/ मधुमेह बिमारी केर दोसर चरण (ऽtage)/ मधुमेह बिमारीक तेसर चरण/ मधुमेह बिमारीक चारिम अवस्था(ऽtage)/ मधुमेह बिमारीक पाँचम अवस्था(ऽtage)/ मधुमेह बिमारीक छअम अवस्था (stage)
१
मधुमेह
आइ हम मधुमेह बिमारी पर किछु आवश्यकीय बात बता रहल छी। सामान्यतः लोक सभ ई मानि रहल छथि जे, जं मधुमेह बिमारी भ गेल त ओ कहियो जरि सं ठीक नहि होयत आ सभ दिन दवाई खाईये पड़त। ई बात किछु हद्द तक सत्य मानल जा सकैत अछि, कारण अधिकतर लोक अपन स्वास्थ्य लेल नहि त जागरूक होमय चाहैत छथि आ ने अनुशासित। आइ देखि रहल छी जे ई मधुमेह बिमारी दिन प्रति दिन अपना आगोश मे क्रमिक रुपेण अधिक सं अधिक लोक के लऽ रहल अछि। हमरा जानतबे मधुमेह बिमारीक विषय मे पूर्ण जानकारी वैज्ञानिक दृष्टि सं हासिल करवाक चाही। ओकर पूर्णतया उन्मूलन हेतु खान-पान मे और रहन-सहन मे अनुकूल परिवर्तन केनाय आवश्यक अछि। एहि लेल जानकारी संग खान-पान आ रहन-सहन लेल स्वयं मे अनुशासित रहब सेहो परम आवश्यक अछि। ई बिमारी आइये नहि भेल अछि। ओकर इतिहास पुरान अछि। तखन आधुनिकता आओर विकासक क्रमे खान पान मे परिवर्तनक फलस्वरूप ओकर बहुतायता मे वृद्धि भेल अछि। आधुनिकताक क्रमे विज्ञानक क्षेत्र मे सेहो अधिकाधिक विकास भेल अछि। स्वास्थ्य विज्ञान मे शोध आओर अन्वेषणक फलस्वरूप अनेकानेक जटिल आओर गंभीर बिमारीक इलाज सहज आ बिमारी जरि सं उन्मूलन योग्य अछि। ओहि मे हमरा बुझने मधुमेह बिमारी सेहो उन्मूलन योग्य अछि। बहुत पूर्व मे वैद्य लोकनि बिमारी सभक इलाज जड़ी - बुटी, विभिन्न तरहक भस्म आ पथ परहेज सं करैत छलाह। ओ लोकनि मुख्यतया लक्षण आधारित इलाज करैत छलाह। बहुत पहिले मामूली संक्रमण आओर दुर्घटना सं लोक सभ बीमार होइत छलाह। कोनो कोनो संक्रमण ओहेन होइत छल जे गामक गाम साफ भ जाइत छल। स्वास्थ्य विज्ञान मे प्रगति भेला सं ई सब नियंत्रित भ गेल। ओही तरहें मधुमेह बिमारी हेतु सेहो वैज्ञानिक लोकनि सकारात्मक दिशा मे आगां बढि रहल छथि। सर्वप्रथम ई देखल गेल जे ओहेन मरीज जे खूब पानि पिवईत छलाह और हुनका अधिक पेशाव होइत छल। शरीर के तौल धीरे धीरे कम भ जाइत छल। किछु महिना मे हुनक मृत्यु भ जाइत छलनि। तत्कालीन चिकित्सक लोकनि हुनका उपवास करा, कम पानि पर राखि, मात्र हरियर तरकारी इत्यादि खुवा लक्षण आधारित इलाज करैत छलाह। बाद मे पाओल गेल जे ओहेन मरीज के पेशाव मे चुटटी लुधकैत अछि। तखन चिकित्सक लोकनि ओहि बिमारी केर नाम मधुमेह रखलनि। एहि बिमारीक कारण हेतु ओहि समय मे तरह तरह के अनुमान लगायल गेल। कियो अनुमान लगेलनि जे ई पाचन तंत्र केर खराबी सं, कियो कहलनि किडनी के खराबी सं, कियो कहलनि मस्तिष्क के खराबी सं। क्रमिक रूप मे अन्वेषण भेल गेल आ वैज्ञानिक लोकनि ओहि निष्कर्ष पर पहुँचलाह जे अगन्याशय (Pancreaऽ) मे इन्सुलिन नामक हॉर्मोन होइत अछि तकर कमी सं मधुमेह बिमारी होइत अछि। बाद मे त ई हॉर्मोन वैज्ञानिक लोकनि प्रयोगशाला मे बनेवा लेल सफल भेलाह। ओहि सिद्धांत पर मरीज के इलाज केलनि, किछु हद्द तक सफलता जरूर भेटल परंच ई स्थायी इलाज संभव नहि भ सकल। वैज्ञानिक अन्वेषणक क्रम मे कार्बोहाइड्रट, प्रोटीन, वसा, खनिज और विटामिन एहि सभक भूमिकाक संदर्भ मे विस्तृत ज्ञान भेल आओर पाओल गेल जे खान पान मे उपलब्ध कार्बोहाइड्रट और चीनी केर अधिकता शरीरक रक्त मे चीनीक परिमाण बढ़वैत अछि। मधुमेह बिमारीक संदर्भ मे पूर्ण जानकारी लेबा सं पूर्व किछु निम्नलिखित जानकारी आवश्यक अछि।
कार्बोहाइड्रेट
शरीर संचालन हेतु शक्ति (Energy) केर आवश्यकता होइत छैक जे कार्बोहाइड्रेट सं भेटइत अछि। हम सब जे किछु भोजन करैत छी, ओकर कार्बोहाइड्रट अंश पाचनतंत्र मे विखंडित भ शक्ति केर सरलतम भाग ग्लूकोज मे परिवर्तित होइत अछि आओर ओ शोणित मे चल जाइत अछि। शोणित के माध्यम सं शरीर के प्रत्येक अंग मे शक्ति प्रदान करैक हेतु ग्लूकोज पहुँचि जाइत अछि। शोणित मे एहि ग्लूकोज के परिमाण सामान्य सं जाखन अधिक होइत अछि त हम कहैत छियैक जे ई मधुमेह थिक। रक्त परीक्षण मे जं परिमाण ७० से १०० मिली ग्राम प्रति डेसी लिटर अछि त ई सामान्य अछि। कखनो काल ग्लूकोज स्तर सामान्य सं नीचा सेहो आबि जाइत अछि जकरा निम्न रक्त सर्करा कहल जाइत अछि। अर्थात सर्करा असंतुलन मधुमेह बिमारी थिक।
इन्सुलिन
जखन शोणित मे ग्लूकोज के आवक प्रारंभ होइत अछि, ओकरा शरीर के प्रत्येक अंगक कोशिका मे प्रवेश करवैक लेल वाहक के रूप मे इन्सुलिन के काज पड़ैत छैक। एहि प्रक्रिया लेल हमर अगन्याशय सक्रिय भ ओहि लेल इन्सुलिन के आपूर्ति करैत छैक।
मधुमेहक प्रकार
टाइप -१ मधुमेह : जखन आनुवांशिक या अन्य कोनो कारण सं शरीर के अपन इन्सुलिन आवश्यकता सं बहुत कम रहैत छैक तखन शोणित के ग्लूकोज इन्सुलिन के अभाव मे कोशिका सभ मे नहि जा पवैत छैक आओर रक्त परीक्षण मे ग्लूकोज बढल अवैत छैक।
एहि तरहक बढल ग्लूकोज स्तर के टाइप -१ मधुमेह कहल जाइत अछि।
उपचार : एकर उपचार लेल चिकित्सक समीचीन खोराक मे इन्सुलिन दैत छथि।
टाइप -२ मधुमेह : जखन शरीरक अपन इन्सुलिन उपलब्धता प्रयाप्त रहलाक वावजूद शोणित मे सर्करा या ग्लूकोज स्तर सामान्य सं अधिक अवैत अछि त ओकरा टाइप-२ मधुमेह कहल जाइत अछि।
उपचार : एकर उपचार लेल चिकित्सक समीचीन खुराक मे दवाई लेवाक हेतु सुझाव करैत छथि। ई दवाई सं अपन अगन्याशय सक्रिय भ और अधिक इन्सुलिन आपूर्ति करैत अछि ताकि रक्त मे उपस्थित ग्लूकोज के शरीर के कोशिका सभ मे पहुंचा दैक आ रक्त मे उपस्थित सामान्य सं अधिक ग्लूकोज अपन सामान्य स्तर पर आवि जाय।
विशेष गर्भित तथ्य : (१) जखन शरीर मे प्रचुर मात्रा मे इन्सुलिन उपलब्ध अछि तखन कोन कारण सं टाइप-२ मधुमेह होइत अछि ?
एकर उत्तर अछि शरीर कोशिका मे इन्सुलिन प्रतिरोध उत्पन्न भ गेलैक अछि, अर्थात कोशिका मे ग्लूकोज प्रवेश करेवाक हेतु अगन्याशय द्वारा सामान्य रुपेण उत्सर्जित इन्सुलिन हॉर्मोन सक्षम नहि भ पावि रहल छैक। दवाई देला उपरान्त अगन्याशय के सक्रियता बढ़ा और अतिरिक्त इन्सुलिन आपूर्ति होइत छैक। ओहि सं शोणित मे उपस्थित अधिक ग्लूकोज अगन्याशय द्वारा प्रदत्त अतिरिक्त इन्सुलिन के सहयोग सं कोशिका सभ मे चल जाइत छैक। फलस्वरूप शोणित केर ग्लूकोज स्तर सामान्य भऽ जैत अछि।
(२) आखिर शरीरक कोशिका इन्सुलिन प्रतिरोध कोन कारण सं करैत छैक?
कोशिका के आवश्यकता सं अधिक ग्लूकोज नहि चाही। अगर जबरदस्ती अधिक ग्लूकोज कोशिका मे जेतैक तखन लिपिड, कॉलेस्टॉरोल और ट्राइग्लीसराइड् अधिक वनय लगतैक। एहि सब कारण सं कोशिका प्रतिरोध करय लगैत छैक। अगर खान पान मे नियंत्रण नहि आ सिर्फ दवाई पर निर्भर भऽ मधुमेह प्रवंधन करैत छी ई उचित नहि। तें मधुमेह के एक प्रोग्रेसिव बिमारी कहल गेल अछि। क्रमिक रुपेण पहिले मधुमेह फेर रक्त चाप फेर लिपिड प्रचुरता फेर हृदय ,किडनी लिवर संबंधित अनेकानेक बिमारी।
(३) की सम्भव अछि जे मधुमेह के पूरा पूरी ठीक कयल जा सकैत अछि?
बिल्कुल सम्भव अछि। खान पान सं अगर कोशिका द्वारा इन्सुलिन प्रतिरोध शून्य कऽ लैत छी त संभव अछि जे मधुमेह पूर्णतया ठीक भऽ जायत। खान पान ओहेन हेबाक चाही जाहि मे कार्बोहाइड्रट कम होइक आ प्रोटीन इत्यादि अधिक। एहि सब पर ध्यान देबाक लेल कोनो खाद्य पदार्थ के ग्लाईसेमिक लोड आओर ग्लाईसेमिक इंडेक्स कतेक अछि ई बुझि प्रति दिन आहार लेबाक चाही। अगर मधुमेह नहि भेल हो तं अधिकतम १०० ग्लाईसेमिक लोड खाना प्रति दिन, जं मधुमेहपूर्व (Prediabetic ) के स्थिति मे छी तं कुल ५० ग्लाईसेमिक लोड खाना प्रति दिन आओर जं मधुमेह सं ग्रसित छी तं कुल २५ ग्लाईसेमिक लोड खाना प्रति दिन समुचित होयत।
एहि तरहें मधुमेह पूर्णतया नियंत्रित भ सकैत अछि।
२
ग्लायसेमिक इंडेक्स और ग्लायसेमिक लोड
वास्तविक मे जतेक खाद्य पदार्थ उपलब्ध अछि, ओहि मे कार्बोहायड्रेट, प्रोटीन, वसा, खनिज एवं विभिन्न प्रकारक विटामिन सभ पाओल जाइत अछि। कार्बोहायड्रेट सर्करा या ग्लूकोज़ केर मुख्य स्रोत होइत अछि। चीनी या ग्लूकोज शोणित मे बहुत तेज रफ्तार सँ शोणित मे प्रवेश करैत अछि। तें सर्करा एवं ग्लूकोज के प्रवेश रफ्तार के मानक मानल गेल अछि। अर्थात जँ कियो १०० ग्राम चीनी ग्रहण करैत छथि त हुनक शोणित ग्लूकोज १०० के गति सँ बढ़ैत अछि। ओही मानक अनुसार प्रत्येक खाद्य मे उपलब्ध कार्बोहाइड्रेट आओर ओहि मे युक्त चीनी कतेक तेजी सँ शोणित मे चीनीक स्तर बढ़बैत अछि ओ ग्लाइसेमिक इंडेक्स कहल जाइत अछि। जाहि खाद्य के ग्लाइसेमिक इंडेक्स कम होइत अछि ओ शोणित केर चीनी स्तर कम बढ़बैत अछि। तें मधुमेह युक्त व्यक्ति के कम ग्लाइसेमिक इंडेक्स बला खाद्य के चुनाव कऽ खेबाक चाही। चाउर, गहूम, मकई इत्यादि के ग्लाइसेमिक इंडेक्स ज्यादा अछि। करीब ७५ सँ ८०। तें ओकर आटा मे अगर कम ग्लाइसेमिक इंडेक्स बला आंटा मिला देल जाय त श्रेयस्कर। जेना कि चना, सोया, ओट, बाजरा इत्यादि केर आंटा।
ग्लाइसेमिक लोड
एकर एकटा सूत्र अछि।
ग्लाइसेमिक लोड = (ग्लाइसेमिक इंडेक्स x कार्बोहाइड्रेट)/१००
अर्थात कोनो खाद्य मे ओकर कार्बोहायड्रेट और ओहि खाद्य के कतेक ग्लाइसेमिक इंडेक्स होइत अछि एहि दुनू पर निर्वर करैत अछि ग्लाइसेमिक लोड।
तें कोनो खाद्य चयन सँ पूर्व ओकर विश्लेषण करवाक छैक जे ओहि खाद्य मे कार्बोहायड्रेट कम रहैक आ ओकर ग्लाइसेमिक इंडेक्स कम सेहो रहैक।एहि सँ स्वाभवतः शरीर मे आवश्यकतानुसार ग्लाइसेमिक लोड प्रति दिन खा सकैत छी।
३
मधुमेह बिमारीक प्रथम चरण स्थिति- कोना - कोना मधुमेह बिमारी क्रमिक रूप सं बढल चल जाइत अछि।
जखन स्वास्थ्य हमर बिल्कुल ठीक रहैत अछि अर्थात मधुमेह नहि प्रारंभ भेल अछि, तखन जे भोजन करैत छी हम सभ, तत्क्षण हमर अग्न्याशय समीचीन मात्रा मे इन्सुलिन रक्त मे भेज दैत अछि। ई समीचीन इन्सुलिन रक्त मे प्रविष्ट ग्लूकोज/ चीनी कऽ रक्त नलिका माध्यम सं विभिन्न अंगक कोशिका सभ मे शरीरक शक्ति उद्येश्य पूरा करैक लेल पहुंचा दैत अछि। कखनो नियमित, कखनो अनियमित खान -पानक कारणे भोजन सं प्रदत्त चीनी /ग्लूकोज आओर अग्न्याशय सं स्रावित इन्सुलिन केर मात्रा असंतुलित होमय लगैत अछि। शरीरक कोशिका सभ धीरे धीरे इन्सुलिन लेल प्रतिरोध करय लगैत अछि। ओहि स्थिति मे, रक्त मे खान पान सं बनल ग्लुकोज / चीनी सामान्य रूप सं कोशिका सभ मे नहि जा पवैत अछि। तखन रक्त मे चीनी कम बेसी होमय लगैत अछि। प्रारंभ मे त हमर अग्न्याशय बिल्कुल ठीक रहैत अछि। कदाचित जं किछु अधिक कार्बोहाइड्रेट या अधिक ग्लायसेमिक लोड बला खाना खा लैत छी त ओहि सं बनल अधिक ग्लुकोज सेहो आसानी सं इन्सुलिन द्वारा कोशिका सभ मे चल जाइत अछि कारण अग्न्याशय अधिक ग्लूकोज अनुरूप अधिक इन्सुलिन स्रावित करैत अछि। परंच ई शिलशिला किछु समय बाद अवरुद्ध भ जाइत अछि कारण कोशिका इन्सुलिन हेतु प्रतिरोध करए लगैत छैक । कोशिका के आवश्यकता सं अधिक ग्लुकोज नहि चाही तें ओ प्रतिरोध करय लगैत अछि। ई स्थिति ४-५ साल धरि रहि सकैत अछि आओर भ सकैत अछि जे कोनो लक्षण सं हमसभ अनभिज्ञ सेहो रही। कोशिका द्वारा इन्सुलिन प्रतिरोधक प्रारंभ मधुमेह केर प्रथम चरण होइत अछि।
४
मधुमेह बिमारी केर दोसर चरण (ऽtage)
प्रथम चरण मे जे शरीरक कोशिका सभ द्वारा इन्सुलिन प्रतिरोध प्रारंभ होइत अछि ताहि सं रक्त नलिका मे इन्सुलिन अधिकता होमय लगैत अछि। तें दोसर चरण के हाइपरइन्सुलिनोमिया सेहो कहल जाइत अछि।रक्त मे आवश्यकता सं अधिक इन्सुलिन होयब शरीर लेल ठीक नहि। ई बढल इन्सुलिन पहिने छोट छोट रक्त नलिका जे प्रायः शरीरक सब महत्वपूर्ण अंग तक पहुंचैत अछि, ओकरा क्षति पहुंचेनाई प्रारंभ क ऽ दैत अछि। पातर - पातर रक्त नलिका मस्तिष्क मे, आँखि मे और अनेक महत्वपूर्ण अंग मे होइत अछि। इन्सुलिन केर कुप्रभाव सं एहि पातर पातर रक्त नलिकाक आंतरिक झिल्ली, जकरा एन्डोथेलिअम झिल्ली कहल जाइत अछि ओ क्षतिग्रस्त होमय लगैत अछि। ओहि क्षतिग्रस्त स्थान पर खइठी (Plaque) परि जाइत अछि। एहि खइठी सं रक्तक सामान्य प्रवाह ओहि अंग मे वाधित होमय लगैत अछि।
मधुमेह केर दोसर चरण मे किछु किछु लक्षण सेहो आवय लगैत अछि। अकारण थकान - थकान सनक अनुभूति ,वजन मे बृद्धि, मोटापा, गर्दैन क्षेत्र मे बहुत हल्का हल्का कारीपन इत्यादि इत्यादि लक्षण सभ आबि सकैत अछि। एहि दोसर चरण केर पुष्टि रक्त परीक्षण सं कइल जा सकैत अछि। मधुमेह के दोसर चरण स्थिति ३-४ साल धरि रहि सकैत अछि। तें ओहि चरण मे अगर ध्यान दी आ तद अनुकूल अपन खान - पान रहन सहन मे सुधार कए ली त ऽ बहुत श्रेयस्कर। ओहि सं मधुमेह के प्रवेश निषेध भ जायत। जे छोट मोट समस्या आवय लागल छल ओहो पूर्ण रुपेण ठीक भऽ जायत।
५
मधुमेह बिमारीक तेसर चरण
एखन तक के स्थिति मे भऽ ई रहल छल जे असंयमित खान- पान के कारणे एक तरफ रक्त मे ग्लूकोज़ बढि रहल अछि आ दोसर तरफ इन्सुलिन सेहो। मगर शरीरक कोशिका सभ इन्सुलिन लेल निरंतर प्रतिरोध क ऽ रहल अछि । दिनानुदिन प्रतिरोध बढिये रहल अछि।
एही क्रम मे अग्न्याशय आओर ओहि सँ श्रावित होई वला इन्सुलिन अनियंत्रित(unregulated) होमय लगैत अछि। अर्थात कखनो कम्मे आओर कखनो आवश्यकता सँ अधिके इन्सुलिन श्रावित होमय लगैत अछि। कखनो काल भोजन उपरान्त अग्न्याशय खूब अधिक इंसुलिन श्रावित क दैत अछि।
ई जे स्थिति अबैत अछि ओहि मे जखन रक्त मे चीनी केर परीक्षण करबैत छी त भुखल पेट वला परीक्षण रिपोर्ट सामान्य सँ कम अबैत अछि आ भोजन उपरान्त जतेक बढ़ल अबैक चाही एहि सँ बहुत कम। एहनो होइत अछि जे भुखल पेट वला रक्त परीक्षण रिपोर्ट स्तर सँ भोजन उपरान्त वला रक्त परीक्षण रिपोर्ट परिणाम कम्मे अबैक।
ओहेनका स्थिति जँ अबैत अछि त ओकरा हाइपोग्लाइसीमिया कहल जाइत अछि। अर्थात न्यून सर्कराक स्थिति। ओहि स्थिति मे कोनो संदर्भित कुशल चिकित्सक सँ परामर्श क लेबाक चाही जाहि सँ सुनिश्चित भ सकय कि आखिर की बात छैक।
मधुमेह के तेसर चरण मे किछु लक्षण सब सेहो परिलक्षित भ सकैत अछि। जेना कि भूख के बहुत तीब्र अनुभूति। कनियो देरी भेला पर चिड़चिड़ापन अर्थात अनावश्यक क्रोध। सदिखन किछु ने किछु खाय लेल मोन छुछवैत रहनै। वजन और मोटापा बढि सकैत अछि। सदिखन बिना कारण , थाकल - थाकल जकाँ लगैत रहनाइ। रक्त चाप सेहो बढ़ल के क्रम मे भऽ सकैत अछि। भोजन केलाक उपरान्त बहुत आनन्दक अनुभव । भोजन उपरान्त ओंगही लागय लगैत अछि। मिठाई खेबाक इच्छा होइत रहैत अछि।
एहि चरण मे होइत ई अछि जे हम बुझैत छी हम्मर चीनी त कम अछि। थोरे मोरे मिठाई या चीनी खायल करब त ओ अपने ठीक भ जायत। किछु लोक सभ सेहो ओहने परामर्श दैत छथि।
मगर ई बात बिल्कुल नहि। रक्त परीक्षण और कुशल चिकित्सक सँ परामर्श आवश्यक अछि ओहि स्थिति मे। हँ, खान पीन ओहेन जरूर हेबाक चाही जे कर्बोहायड्रेट कनी कम( प्रति दिनक लेल समुचित ग्लाइसेमिक लोड अनुरूप)। ओहेन अनाज जाहि मे प्रोटीन इत्यादि ज्यादा होइक आ कार्बोहायड्रेट बहुत ज्यादा नहि। हरियर तरकारी सब , शुष्क फल सभ( नट्स)। जकर ग्लायसेमिक इंडेक्स और तदनुरूप शुद्ध ग्लाइसेमिक लोड कम होइक ओहेन फल सभ सेहो खा सकैत छी।
मधुमेह बिमारी बिल्कुल छुटय तरफ भ जा सकैत अछि जँ अपन खान पान ग्लाइसेमिक इंडेक्स और ग्लाइसेमिक लोड आधारित उपयुक्त डाइट लेनाइ प्रारम्भ करैत छी।
ओना कुशल चिकित्सक सँ परामर्श आवश्यक अछि एहि सभ लेल।
६
मधुमेह बिमारीक चारिम अवस्था(ऽtage)
एखन तक रक्तक ग्लूकोज स्तर क्रमिक रूप सँ बढि रहल अछि, इन्सुलिन सेहो बढि रहल अछि कारण कोशिका द्वारा प्रतिरोधक क्रम सेहो बढि रहल अछि। यद्यपि एखन तक कोनो खास अधिक गंभीर लक्षण परिलक्षित नहि अछि और हम सब एकरा बिल्कुल हल्लुक मे लैत छी।
आब तेसर चरण के बाद रक्त परीक्षण मे भुखल पेट मे ग्लूकोज़ स्तर १२५ तक और नास्ता भोजन उपरान्त २०० तक आबय लागैत अछि। ओहि परिस्थिति मे अंदर -अंदर खराबी बढि रहल अछि परञ्च एखनो ऊपर -ऊपर हल्लुक़ फल्लुक लक्षण देखा पड़ि रहल अछि। जेना कि रक्त चाप बढ़ल आबि सकैत अछि, थकान लागि सकैत अछि, भूख प्यास बेसी जोड़ सँ लागि सकैत अछि , कोलेस्ट्रॉल सेहो बढ़ल आबि सकैत अछि, मोटापा और शरीरक वजन इत्यादि इत्यादि बढि सकैत अछि। इहो स्थिति २-३ साल धरि रहि सकैत अछि।
वास्तविक मे ई चरण बिल्कुल डायबिटिक चरण एबाक पूर्व के चरण होइत अछि। ओहि स्थिति के उलटेनाय(reverऽe केनाय) हेतु जे आवश्यक छैक ओ अवश्य प्रारम्भ क देवाक चाही। ई पूर्ण डायबिटिक स्थित पहुँचबाक शीमा(बोर्डेर) अछि।
खान- पान, रहन सहन मे अनुकूल परिवर्तन केनाय परम आवश्यक। कोनो चिकित्सक सँ परामर्श कय ई सुनिश्चित क लेबाक चाही जे वास्तविक मे कोन चरण मे ओ बिमारी अछि। जँ चिकिसक परामर्श सँ भुखल पेट ग्लूकोजक परीक्षण, भोजनक बाद ग्लूकोज़ परीक्षण, ५ घंटा बला जीटीटी इन्सुलिन सहित परीक्षण, एचबीए१सी परीक्षण करायल जाय त सुनिश्चित भेल जा सकैत अछि जे आखिर कोन स्थिति तक मधुमेह पहुँचल अछि। सभ रिपोर्टक विश्लेषण कय चिकित्सक बता सकैत छथि जे अहाँ अमुक ने अमुक स्थिति मे छी। परिमार्जन हेतु अहाँ की सब करी , चिकित्सक उचित परामर्श अवश्य देताह।
ओना कार्बोहायड्रेट और ग्लाइसेमिक लोड आधारित डाइट अर्थात कम कार्बोहायड्रेट , कम ग्लाइसेमिक इन्डेक्स बला खाद्य पदार्थ अपन डाइट मे शामिल करी। ई ध्यान मे अवश्य राखल जाय जे भरि दिनक आहार मे हमर कुल ग्लाइसेमिक लोड समुचित सँ विशेष नहि होइक।
ई हम बारम्बार पुनरावृत्ति क रहल छी कारण डायबिटीज हेतु मुख्य कारक चीनी और कार्बोहायड्रेट मे विद्यमान ग्लूकोज़ अछि। तें ओहि पर ध्यान देनाय अति आवश्यक अछि।
७
मधुमेह बिमारीक पाँचम अवस्था(ऽtage)
मधुमेह बिमारीक पाँचम अवस्था, पूर्व मधुमेह स्थिति (prediabetic ऽtage) के बादक अवस्था थिक।
एहि स्थिति मे आब रक्त ग्लूकोजक स्तर खाली पेट १२५ सँ ऊपर तथा नास्ता खाना बाद २०० सँ ऊपर होमय लगैत अछि। कुशल चिकित्सक सँ देखेलाक बाद ओ(चिकित्सक) आब मोहर लगा दैत छथि अर्थात सुनिश्चित कऽ कहि दैत छथि जे मधुमेह भए गेल। निवारण हेतु चिकित्सक दवाई सेहो प्रारम्भ करवाक सुझाव दैत छथि। एहि अवस्था के नाम चिकित्सा क्षेत्र मे टाइप २ मधुमेह (Type-२ Diabeteऽe Milletuऽ) कहल जाइत अछि।
मरीज बुझैत छथि जे हमरा आब मधुमेह बिमारी भय गेल आ आब हमरा सभ दिन दवाइ पर आश्रित रहय पड़त। किछु मरीज भयभीत सेहो भय जाइत छथि जे ई बिमारी त निरन्तर बढ़ै बला (Progreऽऽive) होइत अछि तें आब ओकर निदान हेतु विशेष ध्यान देव आवश्यक भऽ गेल।
वास्तविक मे ई अवस्था एकाएक नहि आयल अछि। ओकरा अबै मे १० -१५ साल लागि गेल हेतैक । जखन ई बिमारी आयल अछि त ई बुझू जे बीस प्रतिशत हमर आँखि के क्षति पहुचा देलक। आन आन महत्वपूर्ण अँग के किछु ने किछु क्षति पहुँचेने सेहो होयत।
आधुनिक शोध और अन्वेषण केर संकल्पना (concept) अनुसार इहो अवस्था अयलाक उपरान्त विशेष डरक कोनो बात नहि। आधुनिक शोध कहैत अछि जे ई बिमारी कोशिका सभ द्वारा प्रेषित इन्सुलिन प्रतिरोधक स्थिति उतपन्न केला सँ उत्पन्न भेल अछि। जँ क्रमिक रूप सँ एहि प्रतिरोध के नियंत्रित कऽ लैत छी तँ एहि स्थिति के पलटा(reverऽe) कऽ सामान्य अवस्था के प्राप्त कऽ सकैत छी।
कुशल चिकित्सक परामर्श अनुसार दवाइ संग - संग अपन डाइट के जँ अनुमोदित कार्बोहायड्रेट और ग्लाइसेमिक लोड आधारित सुधार कऽ लैत छी त सम्भव अछि जे एहि बिमारी सँ निजात पाबि जै।
मात्र जँ दवाइ पर आश्रित रहैत छी आ खान पान पर ध्यान नहि दैत छी तँ क्रमिक रूप सँ शरीर मे इन्सुलिन बढ़ैत चल जायत जे कि धीरे धीरे शरीर मे आन आन तरहक क्षति पहुचेबाक क्रम रखनहिये रहत। दवाइ सँ ई प्रबन्ध होइत अछि जे अग्न्याशय सक्रिय भ इन्सुलिन श्राव करय। एहि सँ ( इन्सुलिन श्राव सँ) रक्त मे उपस्थित असामान्य ग्लूकोज कोशिका सभ मे प्रवेश करै मे सक्षम भ जाइत अछि। आ एहि तरहेँ शरीरक ग्लुकोज़ नियंत्रण दृष्टिगत होइत अछि।
ग्लूकोज त नियन्त्रित भ जाइत अछि परञ्च दवाइ मर्फ़द श्रावित और अधिक इन्सुलिन त आन आन खराबी पहुँचा सकैत अछि। तें हेतु जँ खान पान सेहो समुचित करैत चल जायब तखन चिकित्सक कें सुविधा होयतन्हि जे ओ दवाइ खुराक के कुशल प्रवन्धन कऽ सकता । ओ (चिकित्सक) समुचित आओर कम से कम शक्तिक दवाइ आ कम सँ कम दवाइक खुराक केर सुझाव दऽ बिमारी के निदान करैक लेल परामर्श दऽ सकता।
एहि सँ ई होयत जे अग्न्याशय मे विद्यवान बीटा सेल जे इन्सुलिन श्रावित करैत छैक ओकर क्रमिक क्षरण कम सँ कम होयत । अग्न्याशय बहुत जल्दी खराब नहि होयत।
ई भेल पाँचम अवस्था अर्थात टाइप २ मधुमेह।
८
मधुमेह बिमारीक छअम अवस्था (stage)
ई अवस्था थिक शरीर मे इन्सुलिन केर अभाव। जखन अग्न्याशय इन्सुलिन के लगातार श्राव करैत करैत अपन सक्षमता कम करय लगैत अछि आ बहुत कम इन्सुलिन श्राव क पवैत अछि तखन छठम अवस्था केर आगमन प्रारम्भ भs जाइत अछि। अग्न्याशयक बीटा कोशिकाक संख्या न्यून भ जेबाक कारणे ई होइत अछि। इन्सुलिनक निर्माण त बीटा कोशिकाक माध्यमे सँ होइत अछि । ओ न्यून भ गेल तँ स्वाभवतः बहुत कम इन्सुलिनक निर्माण भ रहल अछि एहि अवस्था मे। इन्सुलिन केर भूमिका रक्त सँ शरीरक कोशिका सभ मे ग्लूकोज़ के उघि ल जेनै अछि जेकि दिन प्रति दिनक आवश्यक शक्ति लेल परम जरूरी होइत अछि। अर्थात इन्सुलिन ग्लूकोज केर वाहक( carrier) थिक। शरीर मे अपन अनुकूल इन्सुलिनक अभाव मे आब चिकित्सक मरीज लेल बाहर सँ इन्सुलिन हेतु सुझाव करैत छथिन्ह । कारण ई जे आब बाहरी दवाइ अग्न्याशय के इन्सुलिन बनेबा हेतु सक्रिय नहि क पवैत अछि । आब अग्न्याशय इन्सुलिन सँ अभावग्रस्त भ गेल अछि। ई जे अवस्था थिक ओ मधुमेहक छठम अवस्था कहबैत अछि। एहि में निदानक हेतु एक मात्र विकल्प वाहर सँ इन्सुलिन लेब अछि।
ई अवस्था नहि आवय ताहि लेल पाँचम अवस्था, आ सम्भव हुए तँ ओहि सँ पूर्वहि सँ अपन खान पान दुरुस्त क ओकरा हेतु निवारण करी। ई सुरक्षात्मक सर्वोत्तम प्रयास होयत।
एहि तरहेँ हम मधुमेह बिमारी आ ओकर सभ अवस्थाक विस्तृत चर्चा कयलहुँ अछि। पूरा देश मे जाहि तरहेँ एहि मधुमेह बिमारीक द्रुत प्रसार भs रहल अछि ओ बहुत चिन्ताक विषय अछि। हमर एहि आलेखक मुख्य उद्देश्य ई अछि जे आम लोक सभ मे सजगता आवनि ताकि एहि बिमारी सँ पूर्ण रूपेण बाँचल जा सकय। भरोस जरूर अछि जे एहि आलेख सँ किछु ने किछु लाभ लोक के जरूर होयतन्हि।
अपन मंतव्य editorial.staff.videha@gmail.com पर पठाउ।


text:
काठमांडु, दिसम्बर १४, २०१५. मैथिली जिन्दाबाद!!
प्रसिद्ध रङ्गकर्मी, साहित्यकार तथा प्राज्ञ रमेश रञ्जनद्वारा लिखित मैथिली लोकनाटक ‘डोमकछ’ क आइ काठमाण्डूक शिल्पी थिएटरमे आयोजित एक समारोहमे लोकार्पण कएल गेल।
कार्यक्रमक अध्यक्षता कएनिहार सुप्रसिद्ध भाषाशास्त्री डा. रामावतार यादव, प्रमुख अतिथि नेपाल सङ्गीत तथा नाट्य प्रज्ञा-प्रतिष्ठानक कुलपति सरुभक्त श्रेष्ठ, राजनीतिज्ञ तथा साहित्य-चिन्तक रामचन्द्र झा, पत्रकार तथा साहित्यकार धर्मेन्द्र झा ‘विह्वल’, साहित्यकार तथा समाज-सांस्कृतिक अभियन्ता धीरेन्द्र प्रेमर्षि आ पुस्तकक लेखक रमेश रञ्जन संयुक्त रूपेँ एहि पुस्तकक लोकार्पण कएलनि।
पोथीपर मन्तव्य दैत डा. यादव डोमकछ शब्दक ब्यूत्पत्तिसँ लऽ नाटकक माध्यमसँ प्रकट भेल मैथिली भाषाक वैशिष्ट्यकेँ रेखाङ्कित कएलनि। ओ मिथिलामे प्रचलित डोमकछ नृत्य-गीतसभकेँ आधार लऽ एकर पृष्ठभूमिमे रहल सामाजिक-सांस्कृतिक अवस्था तथा धारणासभक आलोकमे रमेशजीद्वारा गढल गेल नाट्यस्वरूपकेँ विलक्षण कार्यक संज्ञा देलनि।
प्रमुख अतिथि सरुभक्त मैथिली नाटकक माध्यमसँ नेपालक नाट्यक्षेत्रकेँ समृद्ध बनएबामे रमेश रञ्जनक विशिष्ट योगदान रहल उल्लेख करैत आगामी समयमे हिनकासँ आओर उल्लेख्य काज होएबाक विश्वास व्यक्त कएलनि।
राजनीतिज्ञ रामचन्द्र झा अपन गम्भीर साहित्यिक अध्ययनक परिचय दैत नाटककेँ काव्यक उत्कर्ष बतौलनि आ कहलनि जे काव्य कानक माध्यमसँ मोनकेँ झंकृत करैत अछि मुदा नाटक आँखिक बाटे पैसिकऽ हृदयकेँ द्रवित कऽ दैत छैक। श्री झा नेपालक सत्तावृतमे बढैत असहिष्णुता एवं अस्वीकार्यतादिस इंगित करैत कहलनि जे जाहि गोपालवंशीद्वारा नेपालक नामकरण कएल गेल, जाहि विदेह गणतन्त्रक नेपाल अंग छल ओहि मधेश आ मधेशीक नेपाली पहिचानपर अखनुक शासकसभ प्रश्नचिह्न ठाढ करैत अछि।
नेपाल प्रज्ञा-प्रतिष्ठानक प्राज्ञसभा सदस्य तथा मैथिली अभियानी धीरेन्द्र प्रेमर्षि तत्कालीन समाजमे महिलासभद्वारा अपन मोनमे दबल भावनाकेँ उद्घाटित करबाक मनोरञ्जनात्मक माध्यमक रूपमे रहल डोमकछसन लोकसंस्कृतिकेँ पकडि रमेशजीद्वारा मैथिली साहित्यमे उत्कृष्ट कृति प्राप्त भेल धारणा व्यक्त कएलनि । रमेश रञ्जनक सक्रियता एवं गुणवत्ताक आधारपर हुनका नाटकक कम्प्लीट पैकेजक संज्ञा दैत प्रेमर्षि कहलनि जे मैथिलीक पहिल नाटक ‘धूर्त्तसमागम’ क रचना सात शताब्दीपूर्व नेपालहिमे होइतो नेपालक समालोचकलोकनि नाट्य-इतिहासक चर्चा करैत काल नेपाली भाषाक संकीर्ण दायरासँ बाहर नहि भऽ पबै छथि।
नेपाल पत्रकार महासङ्घक पूर्व अध्यक्ष तथा कवि धर्मेन्द्र झा रमेश रञ्जनक बहन्ने अढाइ दशक पहिने जनकपुर क्षेत्रमे मैथिली साहित्यक क्षेत्रमे बढल जागरुकता एवं युवा सक्रियताक शब्दचित्र प्रस्तुत करैत कहलनि जे अपन तुरियासभमध्य रमेशजी जाहि तरहक उँचाइ प्राप्त कएलनि अछि ताहिसँ मैथिली साहित्यक संगसंग व्यक्तिगत रूपमे हमहूँ गौरवान्वित भेल छी।
पुस्तकक लेखक रमेश रञ्जन एहि नाटकक पचाससँ अधिक मञ्चन भऽ चुकल जानकारी दैत मैथिली भाषाक लेल शहादत देनिहारि विशिष्ट अभिनेत्री रञ्जू झाक अभिनय अही नाटकमे अन्तिम बेर प्रस्तुत भेल प्रसङ्ग उद्घाटित कएलनि।
शिल्पीक संस्थापक तथा सञ्चालक घिमिरे युवराजद्वारा सञ्चालित कार्यक्रममे बृहत्तर जनकपुर विकास परिषदक अध्यक्ष रामकुमार शर्मा, नेपाल सङ्गीत-नाट्य प्रज्ञा-प्रतिष्ठानक पूर्व उपकुलपति प्रचण्ड मल्ल, प्राज्ञ पुष्कर गुरुङ, अभिनेता अमितेश साह, युवा फिल्म निर्देशक पूर्णेन्दु झा, पत्रकार अमरेन्द्र यादव आ जीतेन्द्र झा, समीक्षक शिव रिजाल, कवि श्यामशेखर झा आदि विशिष्ट महानुभावसभक उपस्थिति छल।


text:
ज्योत्सना मिश्रा
पटना । गंगा क अलावा राज्य क सातटा नदी कए स्वच्छ करबाक तैयारी चलि रहल अछि। एहि नदी क कातमे बसल शहर सबसँ निकलयवला सीवरेज आ ड्रेनेज क गंदा पानि कए साफ क कए वापस नदी में खसेबाक लेल प्रोजेक्ट तैयार कयल जा रहल अछि। गंगा नदी मे नमामि गंगे परियोजना क तर्ज पर कोसी, बूढ़ी गंडक, सोन, गंडक, किऊल, बागमती आ महानंदा नदी मे खसयवला गंदा पानि क सीवेज ट्रीटमेंट प्लांट (एसटीपी) क माध्यम सँ साफ करबाक योजना अछि। एहि क लय कए नगर विकास आ आवास विभाग क निर्देश पर बिहार शहरी आधारभूत संरचना विकास निगम लिमिटेड क तरफ सँ योजनाक डीपीआर तैयार कयल जा रहल अछि।
कोसी आ बूढ़ी गंडक क प्रोजेक्ट एहि परियोजना क तहत कोसी नदी सँ जुड़ल तीन शहर सहरसा, सुपौल आ मधेपुरा में एसटीपी आ आइएडडी बनाओल जयबाक अछि। फिलहाल एहि शहर सबकए डीपीआर तैयार कय बीतल नवंबर मे नीरी कए पठाउल
जा चुकल अछि आ एनएमसीजी क स्वीकृति क लेल केंद्र कए प्रोजेक्ट पठाउल गेल अछि। बूढ़ी गंडक नदी सँ जुड़ल मुजफ्फरपुर, मोतिहारी आ समस्तीपुर क लेल एसटीपी आ सीवरेज पाइप लाइन क प्रोजेक्ट अछि। डीपीआर तैयार होबाक स़ग जमीन एनओसी कए प्रक्रिया चलि रहल अछि।
सोन आ गंडक नदी क प्रोजेक्ट
सोन नदी सँ जुड़ल डेहरी, अरवल आ दाउदनगर मे एसटीपी आ सीवरेज पाइप लाइन क प्रोजेक्ट बनाओल जायबाक अछि। फिलहाल डीपीआर कए स्वीकृति लेल प्रोजेक्ट एनएमसी मे पठाउल गेल अछि। गंडक नदी सँ जुड़ल गोपालगंज, बगहा शहर के प्रोजेक्ट कए सेहो स्वीकृति क लेल डीपीआर एनएमसीजी कए पठाउल गेल अछि।
किऊल आ बागमती
किऊल नदी के जुड़ल शहर लखीसराय आ जमुई, बागमती सँ जुड़ल शहर दरभंगा आ महानंदा नदी सँ जुड़ल शहर किशनगंज मे सेहो एसटीपी आ सीवरेज पाइप लाइन कए बिछाओल जयबाक अछि। लखीसराय आ जमुई के डीपीआर एखन तैयार नहि अछि। दरभंगा
क डीपीआर कए रिव्यू कयल जा रहल अछि। किशनगंज नीरी दिस सँ डीपीआर बनेबाक तैयारी चलि रहल अछि।
नब सीवरेज पाइप लाइन ओछाओल जायत
नमामि गंगे प्रोजेक्ट मे राज्य के 23 नगर निकाय सबकए रखल गेल अछि। एहि प्रकार एहि सात नदीक कातमे बसल 15 छोट- पैघ शहर में सीवेज ट्रीटमेंट प्लांट क संग पूरा शहर मे नब सीवरेज पाइप लाइन ओछेबाक काज भेनाई अछि। सीवरेज पाइप लाइन सँ
आगा सब घर मे सेहो कनेक्शन देबाक काजक प्रोजेक्ट मे राखल गेल अछि। एहिमे कतेको प्रोजेक्टक डीपीआर तैयार भय चुकल अछि। एहि प्रोजेक्ट सबपर राष्ट्रीय पर्यावरण अभियंत्रिकी अनुसंधान संस्थान सँ स्वीकृति क लेल सेहो पठाओल गेल अछि। एहिसब शहर मे तैयार होबयवला प्रोजेक्ट सँ कतेको लाख लोक के सुविधा भेटत आ शहर सबमे जलजमावक समस्या सेहो कम होयत।


text:
वी पी कोइराला
विश्वेश्वर प्रसाद कोइराला (सन् १९१४ - २१ जुन १९८२) नेपालक प्रथम जन निर्वाचित प्रधानमन्त्री तथा नेपाली, हिन्दी भाषाक साहित्यकार छी। ओ अपन जीवनक लम्बा समयधरि नेपाली कांग्रेसक नेतृत्व, सन् १९५९ सँ १९६० धरि नेपालक प्रधानमन्त्री, आ नेपालमे प्रजातन्त्र स्थापना करवाक लेल राजनैतिक नेतृत्व प्रदान केलक । नेपाली भाषा साहित्यमे ओ मनोवैज्ञानिक कथासभक नयाँ प्रयोग केलक । कोइरालाक पिताक नाम कृष्णप्रसाद कोइराला छी।
सुरूवाती जीवन[सम्पादन करी]
नेपालमे राजनीतिक नेतृत्व[सम्पादन करी]
प्रधानमन्त्री काल[सम्पादन करी]
योगदान[सम्पादन करी]
वैदेशिक सम्बन्ध[सम्पादन करी]
प्रधानमन्त्री कालमे ओ संयुक्त राष्ट्रसंघ, भारत तथा चीनक मैतृपूर्ण भ्रमण केलक ।
भूमिसुधार[सम्पादन करी]
सरकार विघटन तथा कैद[सम्पादन करी]
साहित्यिक योगदान[सम्पादन करी]
उपन्यास[सम्पादन करी]
कथा[सम्पादन करी]
जीवनी[सम्पादन करी]
बाहृय जडीसभ[सम्पादन करी]
- विश्वेश्वर प्रसाद कोइराला बाई रूपेश उदाश(अङ्ग्रेजीमे)
- स्थायी विद्रोह: बीपी कोइरालाक कहानी(अङ्ग्रेजीमे)
- विश्वेश्वरप्रसाद कोइरालाक रचनासभ(नेपालीमे)
- विश्वेश्वरप्रसाद कोइरालाक रचनासभ (मझेरी डट कममे)


text:
नई दिल्ली/पटना। पिछला हफ्ता मुजफ्फरपुर क श्रीकृष्ण मेडिकल कॉलेज-अस्पताल क मेस मे भोजन स पूर्व अपन जाति बतेबाक अनिवार्यता पर देशक अखबार आ समाचार चैनल खूब कहलक आ लिखलक। समाचार बिहार क छल ताहि लेल खूब चर्चा भेल। मुदा श्रीकृष्ण मेडिकल कॉलेज कैंपस मे फैइलल जातिवाद क इ कोनो पहिल उदाहरण नहि अछि। एहि स पहिने सेहो कॉलेज कैंपस मे जातिवाद कए ले कए कईटा मामला सामने आबि चुकल अछि। मुदा एहि सब स गंभीर आ पैघ मामला देशक राजधानी दिल्ली मे उजागर भेल अछि। भारत क प्रतिष्ठित मेडिकल कॉलेज एम्स मे अलग-अलग जातिक छात्र लेल अलग-अलग हास्टल निर्धारित कैल जाइत अछि। कईटा दलित छात्र इ आरोप लगौलथि अछि जे हुनका कथित तौर पर उच्च जाति कए छात्र अपन लगक कोठली मे नहि रहैय दैत छथिन । एतबे नहि छात्रक आरोप अछि जे हुनका सब लेल हॉस्टल मे एकटा अलग कोना बना देल गेल अछि। एम्सक पूर्व छात्रक कहब अछि जे देशक क प्रतिष्ठित एहि मेडिकल कॉलेज मे ओ भ रहल जे बिहारो मे नहि सुनबा मे आइल अछि। छात्रक आरोप अछि जे मेडिकल कॉलेज मे शिक्षक कॉपी जांचेत काल छात्र कए जाति क आधार पर नंबर दैत छथि। ओबीसी आरक्षण क मामला मे एम्स क संग पूरा देश क कईटा कॉलेजक कैंपस मे की-की भेल स त पूरा देश देखलक। कोना कए छात्र अगड़ा आ पिछड़ा खेमा मे विभाजित भ गेल छलाह आ एक-दोसर क दुश्मन बनि गेल छलाह।
रिपोर्ट तलब
ओना बिहार सरकार जातिगत आधार पर बनल मेस पर अस्पताल प्रशासन स रिपोर्ट तलब केलक अछि संगहि एकरा पर तत्काल रोक लगेबाक निर्देश देलक अछि।
बात कए बतंगर बनौलक मीडिया
अस्पताल प्रशासन एहि पूरा प्रकरण क लेल मीडिया कए दोषी मानैत अछि। प्रशासनक कहबाक छैक जे पहिल त इ मेस कॉलेज प्रशासनक अधीन नहि अछि। दोसर इ जे निजी स्तर पर संचालित एहि मेस मे जातिक आधार पर नहि बल्कि छात्र अपन मनमुताबिक भोजन ऑडर करैत छथि। अधिकारी कहैत छथि जे कॉलेज प्रशासन क दिस स मेस क संचालन कहियो नहि भेल, बल्कि छात्र अपने अपन मेस संचालित करैत छथि। एहि मे कॉलेज प्रशासन क कोनो हस्तक्षेप नहि होइत अछि। छात्र अपन इच्छानुसार भोजन बनबा खाइत छथि। जिनका जे नीक लगैत अछि ओ बनैत अछि एहि मे धर्म नहि अर्थक आधार कए मानल जा सकैत अछि। ओना सरकारक निर्देशक अनुसार मेस मे जातिक आधार पर भोजन देबाक जांच भ रहल अछि।
जातिवाद क एहि जहर कए रोकब जरूरी
की दिल्ली, की पटना । सब ठाम एकहि रंग मे रंगाइल अछि समाज। एक कात जतय हम दिल्ली कए बेहतर आ आधुनिक कहबाक मे गर्व करैत छी, ओतहि दोसर दिस एम्स मे जातिवाद सन दाग स दिल्लीक मुंह कए सुंदरता नुकेबा मे लागल छी। युवा कए देश क भविष्य मानल जाइत अछि। अगर देश क राजधानी मे जातिवाद माहौल बनल अछि, एहि ठाम देशक भविष्य अर्थात युवा मे एना जातिवाद क जहर घुलि रहल अछि, त फेर बिहार क समाज क कल्पना भला की कैल जा सकैत अछि।


text:
रक्षा बन्धन
हिन्दुसभक धार्मिक तथा साँस्कृतिक पर्व श्रावणी पूर्णीमाके दिनअध्यायोपाकर्म वेदोपाकर्म वा वेदारम्भ कर्म करि मनावल जाइत अछी । एही दिन महर्षि याज्ञवल्क्य आदित्य ब्रह्म(सूर्य)सँ वेद प्राप्त केनए छल । अतः ई दिनके वेदजयन्तीके रुपमे सेहो पहचानल जाइत अछि । एही दिनके जनैपूर्णिमा सेहो कहल जाइत अछी । नयाँ यज्ञोपवित तथा रक्षाबन्धन धारण करि ई पर्वके धुमधामक साथ मनावल जाइत अछी । वैदिक सनातन वर्णाश्रमधर्म मान्नैवाला तागाधारी जातिसभ एकदिन आगासँ ही चोखोनितो करि एक छाक खाके, ओ दिन प्रातः प्रहर नित्यस्नान, प्रातःसन्ध्योपासना करि सम्भव होए तँ मध्याह्नमे नदी, तलाउमे जाके सम्भव नै होए तँ घरके ही पवित्र जलसँ अपामार्ग, गाईक गोबर तथा पवित्र स्थानक माटि कुशपानी आदि लगाके विधिपूर्वक श्रावणी निमित्तक मध्याह्न स्नान, सन्ध्योपासना आदि सम्पन्न करैत अछी । ओकर बाद जौ तिल कुश साथमे लके अविच्छिन्न वंशपरम्परा जोगाएल उपाध्याय वैदिक ब्राह्मणसभक गुरु थापि विधिपूर्वक अपन शाखाक वेद-वेदांगक पाठ करैत अछी वा सुनैत अछी । ओकर बाद अपन-अपन गोत्र, प्रवर आ ऋषिगणसभाक तथा वर्तमान समयके अरुन्धतिसहित सप्तर्षिमण्डलक विधिपूर्वक पूजा करि ऋषितर्पणी,यज्ञोपवीताभिमन्त्रण (जनै मन्त्रके काम)करैत अछी ।
:उपाकर्मणिचोत्सर्गे गतेमासचतुष्टये। नवयज्ञोपवीतानि धृत्वाजीर्णानि संत्यजेत्॥
अर्थात् उपाकर्म,उत्सर्ग आ लगाएल चार महिना भेलाक बाद वैदिक विधिपूर्वक मन्त्र कएल गेल नयाँ जनै (यज्ञोपवीत) बदलैके चलन अछी । एही दिन मन्त्र कएल गेल यज्ञोपवीत (जनै) वर्षदिनभरि लगावेके भण्डारण करैके चलन अछी ।


text:
खुनिञा खेतपर पहुँचिते ने जानि अंकितक मन किए खराब होबऽ लागल. खेतपर एबासँ पहिने धरि तँ ठीके छल.
गाम घुमबाक क्रममे ओ बौआइत-बौआइत एहि ठाम पहुँचि गेल छल. दू दिन पहिने ओ गर्मी छुट्टीमे गाम आयल छल. आइ की ने की फु रेलै आ ककरो बिनु किछु कहने ओ एसगर गाम घुमबा लेल निकसि गेल.
ओमहर गामपर जखन साँझ धरि अंकित नञि पहुँचल तँ घरक लोकवेदकेँ
चिन्ता होबऽ लागल. ताकाहेरीक क्रममे क्यौ कहलनि जे किछु काल पहिने ओ अंकितकेँ खुनिञा खेत दिस जाइत देखने छला.
खुनिञा खेतक नाम सुनैत देरी अंकितक बाबी डेरा गेली. ओ तखनेसँ देवता-पितरसँ इनती मिनती करऽ लागल छली.
घरक लोक जखन खेतपर पहुँचला तँ देखै छथि जे अंकित ओहि ठाम अचेत पड़ल अछि. घरपर अनबाक बाद अंकितकेँ पहिने गामक डाक्टरसँ देखाओल गेल.
डाक्टरक कहब छल जे बेसी चिन्ता करबाक बात नञि अछि. किछु कालमे ओकरा होश आबि जेतै. रौदमे बौएबाक कारणेँ ओकर घुरमा लागि गेलै अछि.
दोसर दिस अंकितक बाबी कुलदेवताक घरमे धर्मराज बाबा लग पेटकु निञा देने छली. नञि जानि हुनका किए डाक्टरक बातपर विश्वास नञि भऽ रहल छलनि.
हुनका मनमे नाना प्रकारक बात घुमऽ लागल छलनि. हुनका पचास बरख पहिनेक घटना मन पड़ि रहल छलनि.
तहिया हुनकर द्विरागमन भेला पाँच बरख भेल छलनि. एक दिन हुनकर ससुर जगत झा कोनो भूमि विवादक कारणेँ विरोधी सभ पर बड़ तमसायल छला. घर आबि भाला लेबाक बाद ओ एसगरे खेत दिस बिदा भऽ गेल छला.
गामक लोक सेहो हुनका भगवती स्थानमे गोड़ लगैत देखेन छला. ओ आवेशमे भगवतीसँ कहि रहल छला- ‘हे माँ आइ की तँ जान लऽ कऽ ओहि ठामसँ आयब, नञि तँ अपन जान दऽ कऽ. आब सभ किछु अहीँक हाथमे अछि.’
जखन खेतपर पहुचला तँ गामक लोकवेद दुनू पक्षमे सुलह करा कहुना झमेला शान्त करबेने छला. शान्ति हेबाक बाद सभ क्यौ खेतपरसँ आबि गेला, मुदा जगत बाबू ओही ठाम मन शान्त करबा लेल बैसि गेला.
ओ निश्चिन्त छला. गुनधुन कऽ रहल छला जे भने शान्ति भ गेल. मारिपीटसँ कोनो समस्याक निदान होइ छै थोड़बे?
कादोसँ कहीँ कादो धोखरय?
ओमहर विरोधी पक्ष एखनो अपना मनक मैल नञि धो सकल छल. ओकरा मनमे प्रतिशोधक आगि जरिए रहल छलै. ओ जगत बाबूकेँ एसगर देखि अवसरक लाभ उठेलक आ सभक गेलाक बाद चुप्पे आयल आ पाछाँसँ हुनका पाँजरमे भाला मारि देलकनि.
जाबत जगत बाबू सम्हरथि भालाकेँ घुमा कऽ बाहर खीचि देलकनि आ एक्के बेर पेटक अँतरी बहरा गेलनि. घायल हेबाक बादो जगत बाबू भाला मारनिहारकेँ बहुत दूर धरि खेहारलनि, मुदा देहसँ शोणित बड़ बेसी बहार भऽ जेबाक कारणेँ ओ पकड़ि नञि सकला.
अर्रा कऽ खसला. कने काल हकमैत रहला. शोणितसँ धरती लाल होइत रहल. फेर हिम्मति केलनि आ अपन अँतरीकेँ समेटि पेटमे कोँचि गमछासँ बान्हि कहुना कऽ भगवती स्थान आबि गेला. भगवतीकेँ प्रणाम केलनि आ कहलनि ‘माँ पपियाहा सभ हमरापर पाछाँसँ आक्रमण केलकौ, मुदा हम एखन हारि नञि मानने छी.’
जगत बाबू बिदा भऽ गेला सुपौल बजारक पुलिस थाना. थानापर जाइत-जाइत ओ बेहोश भऽ खसि पड़ला. हास्पिटलमे भर्ती करेबाक उपरान्त हुनका किछु काल लेल चेतना एलनि.
एहि क्रममे ओ पुलिसक सोझाँमे बयान देलनि जे ‘जुगल कु मर हुकुम देलक आ बुच्चन कुमर मारलक’. अर्द्ध चेतनामे उन्टे बयान दऽ दम तोड़ि देलनि. असलीहतमे बुच्चन कुमर कहने छला आ जुगल कुमर हुनका भाला मारने छला.
अंकित केर बाबीकेँ ओहो दिन बड़ नीकसँ मोन छनि जहिया पुलिस गाममे आयल छल आ जुगल कुमरकेँ कोबरसँ पकड़ि कऽ लऽ गेल छल. बाबीकेँ आरो-आरो बहुत रास बात स्मरण भऽ रहल छलनि, कि तखने क्यौ आबि क ऽ जनतब देलकनि जे अंकितकेँ होश आबि गेलै अछि.
बाबी दौड़ली आ अंकितकेँ पँजिया रटऽ लगली जे किछु भऽ जायत आब ओ अपन एकमात्र कुलक दीपककेँ मिझाय नञि देती. ओ सप्पत दऽ रहल छली जे अंकित फेर कहियो खुनिञा खेतपर नञि जायत. आ अंकित सोचि रहल छल जे मात्र एक बीत भूमि लेल कोना लोक जान दऽ दैत अछि?
भूमि तँ पड़ले अछि. जाहि ठाम ओकर बाबाक खून भलै ओहि धरतीक कोन दोख? ओ तँ ककरोसँ लड़बा लेल नञि उताहुल भेल. लड़ल मनुक्ख आ नाम ओकर पड़ि गेलै खुनिञा खेत. दोख मनुक्ख केर स्वभावक आ आरोप धरतीपर.
की फल भेल झगड़ाक. ओकर बाबा मारल गेला आ विरोधी जहलमे पड़ल अछि. ओ भूमि कहबे लेल खेत अछि. पचास सालसँ ओहिपर खेती कहाँ भऽ रहल छै?
मनुक्खक मिथ्या अहंकार ओकरा दण्डित कऽ रहल छै. ओ परती पड़ल हकन्न कानि रहल अछि. अंकित मने मन निर्णय लऽ रहल छल ‘चाहे जे हो, ओ बाबीकेँ मनायत, विरोधी पक्षसँ बात करत, नवका पीढ़ीक मन जरूर बदलल हेतै....खेत चाहे जे जोतय आब धरतीकेँ बाँझ किन्नहुँ नञि रहऽ देत.’
कहानी-रोशन कुमार झा


text:
डॉ. चौधरी कहलनि कि 1985 मे ओ अप्पन बेटा अभिषेक आओर बेटी पल्लवी केर मुंडन करबे एक धर्मशाला गेल छलथि। ओहिठाम हुनका जगह नहि भेटलनि। ओहि समय ओ सोचला कि हुनको लग कैको मरीज बिना इलाज करेना वापस भ' जायत छथि। कैको क' मुलाकातक समय नहि भेट पाबैत अछि तेँ कैको मरीज आर्थिक रूप सँ कमजोर रहैत अछि।
डॉ. चौधरी क' लागलनि कि ईश्वर क' हुनका सँ किछु आओर अपेक्षा अछि। ओहि दिन सँ ओ सप्ताह मे एक दिन, यानी रवि दिन क' आराम करबाक बदला गरीब सभक लेल काज करबाक प्रण लेला। परिवारक आन सदस्य सभ ऐहिक लेल हुनका सहमति नहि देलक, मुदा हुनकर कंपाउंडर जागेश्वर महतो हुनका प्रेरित केलनि आ ओहि दिन डॉ. चौधरी ई काज शुरू क' देलनि।
डॉ. चौधरी कहलनि कि ईश्वर हुनका बहुत किछु देना अछि। हुनकर दुनू संतान सेहो चिकित्सक बैन गेल अछि। आब परिवारक लोग सेहो एहि नेक काज क' पसंद करैत अछि। बेसी उम्र भेलाक कारण आब हुनका सप्ताह के सातों दिन काज करबा मे दिक्कत होयत छैन्ह, मुदा आजीवन ओ गरीब सभक सेवा करबाक संकल्प लेना छथि। डॉ. चौधरी कहलनि कि जाधरि हुनका शरीर मे ताकत रहत, ओ गरीब सभक सेवा करैत रहता।


text:
— उग्रनाथ झा।
मानव जीवन के मुलभूत आवश्यकता में प्रमुख अछि – रोटी , कपड़ा आ आवास । जे हमरा लोकनि के स्वस्थ्य , सभ्य आ स्थायी समाज निर्माण करबाक कुंजी अछि । जाहि लेल मानव सतत संघर्षशील रहैत छैक । ब्रह्मांड में जतेक जीवन धारि छैक ओहि मे मात्र मानव विवेकशिल जे अपन निक बेजाय के अभिव्यक्ति संग स्वयं निर्णय खरबाक क्षमता छै ।मानव शरीर बहुत प्रबल या़ंत्रिक विधि सं रचल हाड़ मांस के पुतला छैक जाहि पर भौतिक प्रभावक असर होईत रहैत छैक ।शरीर पर समतुल्य प्रभाव सँ जतय हृष्ट पुष्ट होए छै त असंतुलित प्रभाव रूग्णताक कारण बनैछ । रुग्ण अवस्था प्राप्त व्यक्ति आदि काल स वैद्यक शरण जाएत रहल अछि जतय सं रूग्णताक उपचारक फलस्वरुप आरोग्यता प्राप्त करैत छल । विकासवादी दौर आ शिघ्र स्वास्थ्य लाभक कामना के कारण आयुर्वेदिक चिकित्सा के स्थान वर्तमान में एलोपैथिक लय लेलक ।ओना अलग बात जे वर्तमान में लोकक रूझान आयुर्वेद तरफ बढ़ी रहल अछि ।
वर्तमान में मिथिला में स्वास्थ्य चिकित्सा एकटा भयानक समस्या अछि जेकर कारण अछि चिकित्सकीय निदान के भ्रम जाल । विकासवादी समय में शारिरिक समस्या आ निदान के नव नव खोज जतय रोगक निदान के स़बलता प्रदान करैछ । ओतबही बिमारीक भयावहता प्रदान ख रहल छैक ।स्वास्थ्य सेवा के बहाली सतत राज पक्ष आधारित रहल जाहि सं समाजक सब वर्ग के समुचित सेवा के लाभ भेटय मुदा वर्तमान में चिकित्सा व्यापार बनि रहि गेल अछि । सर्वप्रथम शुरू करी चिकित्सक लोकनि जिनका देवता तुल्य मानल जाएत छन्हि ओ सार्वजनिक चिकित्सा स्थल के दरमाहा तसिलबाक दोकान बना देने छथिन्ह आ आपन स्वरूप विकराल काल बना लेने छथि । सरकार द्वारा देल गेल सुविधा आ पदस्थापित चिकित्सक , आ चिकित्सा सहायक आपन पदस्थापन पर रोगी फसेबाक दोकान बुझि गेल छैथ जे यथासाध्य सुविधा रहलो पर असुविधा सुना निजी चिकित्सालय पर बजा लैत छथि आ ओतय रोगक भयावताह देखा मुर्गी गुण हलाल करै छथि । हं हम ई नहि कहै छि जे सब चिकित्सक के तराजू पर किछु एखनो आपन देवत्व संरक्षित केने छथि ।
रहल बात सुविधा के बात सार्वजनिक चिकित्सालय त एखन तक जे आछि ओहि में 10-15% तक परिपूर्ण अछि । ताहि में स मिथिला में हमरा जनैत एकोटा मिथिला में अवस्थित नहि । तहन त प्राथमिक आ माध्यमिक उपचारक दृष्टिए जे भी हास्पीटल अछि ओहि में संचालक के इच्छा के कारण या संचालक के अभाव में खराब पड़ल आछि या जाईन बुझि खराब कयल गेल अछि ताकी निजी स्थल पर पठाओल जा सकै ।जखन की सक्षम त स्वतंत्र छैथ कतौ उपचार करा सकै छैथ पऱतु निचला तबका घरारी बेचबा पर मजबूर छथि ।
मिथिला में स्वास्थ्य समस्या नहि बल्की शिक्षा पर्यटन सब चरमायल आछि कारण जे मिथिला आ मगह में विभेद सब दिन स रहल । जाधरि स्वतंत्र इकाई के रूप मिथिला स्थापित नहि होएत मिथिला उपनिवेश बनल रहत । चाहे आई जी एम एस हो वा एम्स पटने में किएक ? पर्यटन स्थल ओम्हरे किएक ? अभियांत्रिक विद्यालय ओम्हरे किएख ? कने मगह आ मिथिला में एहि तरहक अनुपात पर गौर करब। मुख्यमंत्री के ओ कथन एखनो याद अछि ” मगध में नहि होनी चाहिए एक भी बच्चे की मौत ” उक्त कथन जहन सैकड़ों बच्चा मुजफ्फरपुर में चमकी बुखार स कालकवलीत भ गेल छल लेकिन महराज सुतल रहलाह । हम सब हुनकर गुणगान में रमल रहलौ । ताहि लेल वर्तमान बिहार में उपेक्षित मिथिला में मुलभूत आवश्यकता स्थापित भ जाएत संभव नहि लगैत आछि ।एकटा एम्स सुनलियै मिथिला में भेटल पता नहि कागज सं जमीन पर आएत की नहि । राज्य स्तर सं प्रदान कयल जाए वाला सुविधा भेटत तखने ने किछु आगा केन्द्र स आश । इएह आगर मगध में प्रस्तावित रहैत त निश्चित प्रगतिक दशा किछु और रहैत । एहन कतेक योजना परियोजना अधर में छैक।
तहन जे किछु हथ उठाई स्वरूप सुविधा भेटै छैक ओकरा सुव्यवस्थित रखबा के जिम्मेवारी हमरो सब पर अछि । परंतु हम सभ कतेक निवाहै छि भगवान मालिक । कोनो तरहक आक्रोश भेल तुऱत तोड़फोड़ आगजनी की आपन पैर पर कुरहारि मारि लैत छि । जे भेटल से सहेजू आ संगठित भ प्रयास करू । मुहतक्की कतेक दिन ?
जय छटपटाईत मिथिला


text:
सहरसा, अगस्त १५, २०१५. मैथिली जिन्दाबाद!!
लगभग एक महीना पूर्वहि सँ नियारल कार्यक्रमक आयोजन काल्हि क्रान्तिभूमि सहरसा मे होयबाक निस्तुकी जानकारी भेटल अछि। पूर्व निर्धारित तिथि १६ अगस्त, २०१५ तदनुसार रवि दिन फेसबुक केर सहरसा समूह केर युवा – उत्साही – सृजनशील सदस्य लोकनि द्वारा नियारल कार्यक्रम ‘सोशियल मिडिया मीट’ – “सहरसा ग्रुप’स मिलन समारोह” केर रूप मे मनाओल जायत। संयोजक कुमार रविशंकर तथा लुकमान अली मैथिली जिन्दाबाद केँ जानकारी करबैत कहलनि जे ई आयोजन रेड क्रस भवन सहरसा मे होयत। प्रधानमंत्री नरेन्द्र मोदीक प्रस्तावित यात्रा १८ अगस्त, २०१५ केँ सहरसा मे होयबाक कारणे जगह केर उपलब्धताक समस्या भेल, तथापि पूर्वहि सँ निर्धारित एहि कार्यक्रम लेल सहरसा समाजक बड पैघ सहयोग भेटल अछि। प्रशासन सँ सेहो एहि कार्यक्रमक आयोजन लेल समुचित आदेश लेल गेल अछि।
कार्यक्रम मे पहिनहि सँ घोषित ‘सोशियल मिडियाक महत्व’ विषय पर सेमिनार तथा मैथिली तथा हिन्दी भाषाक कवि सम्मेलन केर आयोजन कैल जायत। एहि मे सहरसा ग्रुप सँ जुड़ल विभिन्न हस्ती सबकेँ आमंत्रित कैल गेल अछि। युवा डेग द्वारा एहि तरहक सम्मेलनक आयोजन फेसबुक सन आभासी स्थल सँ यथार्थ धरातल पर उतारबाक एकटा नीक अनुभव भेट रहल अछि, ई भावना सेहो आयोजकवर्ग द्वारा राखल गेल। मैथिली जिन्दाबाद केर समाचार संपादक किसलय कृष्ण तथा हमरो विशेष रूप सँ आमंत्रित कैल गेल अछि। ओतहि मैथिली सहित सहरसाक चौतर्फा विकास लेल प्रशासन आ समाज संग डेग-सँ-डेग जोड़ि चलनिहार प्रसिद्ध अभियानी अमित आनन्द केर उपस्थिति सँ एहि कार्यक्रमक गरिमा बढबाक संभावना अछि। संगहि हिन्दी भाषा आ साहित्य मे उल्लेखनीय योगदान देनिहार अरविन्द श्रीवास्तव केर सक्रिय उपस्थिति सेहो एहि कार्यक्रम विशिष्टता रहत। विस्तार सँ आरो उपस्थितिक जानकारी उपलब्ध नहि भऽ सकल अछि, तथापि मैथिली जिन्दाबाद केर तरफ सँ एहि सुन्दर प्रयासक संपूर्ण सफलता लेल शुभकामनाक संग उपस्थिति देबाक लेल प्रतिबद्धता प्रकट करैत छी। मैथिली जिन्दाबाद!!
मिथिलाक धरातल पर विकसित मस्तिष्क आ विस्तृत योजनाबद्ध कार्यक्रमक भरमार एकर पौराणिक समृद्धि केँ स्मृति मे आनैत अछि। जखन कि वर्तमान मिथिला सँ ७०-८०% युवा जनमानस पलायन केर शिकार अछि, तथापि दूर-दराज मे रहितो अपन मातृभूमि प्रति स्नेह राखि एहि तरहक आयोजन सँ एकर समृद्धि पुनर्वापसी करैत देखाइत अछि।


text:
विशेष संपादकीय
विगत किछु समय सँ मैथिल समाज – बनारस तथा एकर अगुआ – संयोजनकर्ता एडवोकेट निरसन झा बनारस मे फेर सँ मैथिली गतिविधि केँ पटरी पर अनबाक अथक प्रयास कय रहला अछि। हालहि किछु दिन पूर्व मे राज दरभंगाक महत्वपूर्ण योगदान सँ निर्मित बनारस हिन्दू विश्वविद्यालय मे मैथिली पठन-पाठन लेल संघर्ष करबाक संग-संग काशीक्षेत्र मे दरभंगा महाराजाक अन्य-अन्य कृति पर माफियाक अतिक्रमण हंटेबाक लेल सेहो संघर्षक बात फेसबुक मार्फत संस्थागत रूप मे घोषणा कैल गेल छल।
एखनहि मैथिली जेआरएफ पंकज कुमार झा – हाल बीएचयू मे परियोजना पर कार्यरत फेसबुक मार्फत समाचार दैत कहलैन अछि जे “आइ मैथिल समाज, बनारसक एकटा अनौपचारिक बैसार हमर निवास पर आयोजित भेल। दू गोट महत्वपूर्ण विषय पर इ बैसार केन्द्रित रहल। पहिल जे काशी हिन्दु विश्वविद्यालय मे मैथिली भाषा साहित्यक अध्ययन पुन: प्रारम्भ करेबाक लेल फरबरीक प्रथम सप्ताह मे एगारह सदस्यक प्रतिनिधिमंडल माननीय कुलपति सँ भेंट करत आ एहि आशयक ज्ञापन सौंपत। दोसर ई जे मैथिल समाज, बनारस 1905 मे काशीसँ प्रकाशित ‘मिथिला मोद’क पुनर्प्रकाशन करबाक नियार सेहो कए रहल अछि। एहि सम्बन्धमे सेहो विचार भेल। उपर्युक्त दुनू महत्वपूर्ण कार्यक संपादन मे समाजक सभ वर्गक विचार अपेक्षित अछि। मैथिल समाज, बनारस सभ विचारक सम्मान करैत तद्नुसार कार्य करबाक प्रयत्न करत।”
पंकज कुमार झा जी केर देल जानकारी पर समर्थनक समाद सब आयब शुरु भऽ गेल अछि। एहि लेल अखिल भारतीय मिथिला पार्टीक तरफ सँ आधिकारिक समर्थन दैत रत्नेश्वर झा उत्तर प्रदेश सरकार सँ सेहो प्रतिनिधिमंडल सहित भेंट करबाक लेल आश्वासन देलनि अछि। संगहि पूर्ववत् सकारात्मक सहयोग लेल वचन दैत ओ हाथों-हाथ १०० प्रति ‘मिथिला मोद’ लेल ग्राहक बनबाक स्वीकार कएलनि अछि। मैथिल समाज – बनारस केर एहि सक्रियता सँ दुइ महत्वपूर्ण कार्य होएबाक आशा बढि गेल अछि।
मैथिल समाज – बनारस द्वारा आयोजित पैछला विद्यापति स्मृति पर्व समारोह मे स्थानीय मैथिल समाजक उपस्थिति मे कमी देखल गेल छल। जे बनारस आइ सैकड़ों वर्ष सँ मैथिलक गढ मानल जाएत अछि, जतय मिथिलाक पैघ-पैघ जमीन्दार परिवार कइएक कीर्ति करबाक होड़ मे रहैत छलाह, ताहि ठामक मैथिल समाज आइ अपन भाषा-साहित्य आर समाजक मूल पहिचान विद्यापति केर स्मरण करबाक लेल पर्यन्त समय नहि निकालि पबैत छथि, तखन हुनका सब मे आजुक समय मे अपन भाषा प्रति कतेक लगाव बाँचल छन्हि ई एकटा प्रश्न छोड़ैत अछि। संभव ईहो छैक जे मैथिल समाज – बनारस केर आयोजन मे विभक्त मैथिल समाज ओतेक रुचि नहि लेने होइथ, मुदा जाहि तरहक चुनौतीपूर्ण डेग उठेबाक हिम्मत मैथिल समाज – बनारस कय रहल अछि ताहि मे वृहत् एकजुटताक आवश्यकता अछि।
मैथिल सेवा समिति – नीलकंठ पर आयोजन करैत छथि। साल मे सामूहिक जज्ञोपवित केर कार्यक्रम सेहो करैत छथि। सुनबा मे आयल जे ओहि मैथिल सेवा समिति मे सेहो दुइ फाड़ भऽ गेल। किनको किछु पसिन नहि पड़ल तऽ विभाजन होयब मैथिलक संस्था मे तय रहैत अछि। बस सब ठाम वर्चस्व आ महात्वाकांक्षी स्वत्वक झगड़ा सँ मैथिलीभाषी आर ताहू मे उच्चवर्गीय – विद्वत् मैथिल समाज किछु बेसिये उलझल रहैत छथि। आब मैथिलीभाषा प्रति हुनका मे कतेक रुचि बचल अछि, एना कहू जे हुनकर संतान आ नव पीढी मे मैथिली मे अध्ययन करबाक लेल कतेक चाहत अछि – ताहू पर बड पैघ प्रश्न चिह्न ठाढ अछि। तखन मैथिल समाज – बनारस केर संकल्प सँ उपलब्धि कतेक दूर धरि भेटत एहि पर एकटा प्रश्न चिह्न ठाढ अछि एखन। जँ वृहत् स्तर पर संपूर्ण मैथिल समाज एहि विन्दु पर निर्णय करैत डेग बढबैथ तऽ समाधान सोझें मे भेटत।
ओना नव युवा शक्ति जे बीएचयू मे कार्यरत छथि, ओतुका माहौल सँ परिचित छथि, ओहो सब जँ एतय अध्ययन लेल आबि रहल मैथिलीभाषी टा केँ खाली एहि लेल मना लैथ जे मैथिली पढबाक लेल कम सँ ५० टा छात्र आवेदन देबाक लेल तैयार हो, तऽ ई उपलब्धि सहजहि मैथिलीकेँ भेटत। वर्तमान केन्द्रीय शिक्षा मंत्रीक कहल ओ बात स्मृति मे आबि रहल अछि जे पढनिहार पहिने आवेदन तऽ दियौक जे हमरा मैथिली भाषा पढबाक अछि। संगहि, दिल्लीक नगर निगम द्वारा मैथिली भाषा मे पढेबाक मान्यता प्रदान करबा सँ पूर्व सर्वे करबाक आदेश देलक। आइ दोसर वर्ष बितयवला अछि। हम आइ धरि ई नहि सुनि पेलहुँ जे दिल्ली मे मैथिली मे पठन-पाठन विद्यालय स्तर पर शुरु कैल जा चुकल अछि। जखन कि सरकार एहि लेल लगभग हामी भैर देने अछि। एनसीईआरटी व देशक शिक्षा व्यवस्था केँ संचालन कएनिहार विभिन्न निकाय द्वारा मैथिलीक पक्ष मे माहौल बना देल जाएत अछि, मुदा स्वयं मैथिलीभाषी मे अपन भाषा सँ कोनो ललक नहि बाँचल अछि। तखन कुर्सी-टेबुल-बेन्च-डेस्क जँ मैथिली पढय तऽ जरुर ओ व्यवस्था कुलपति केँ मना लेला सँ पूरा भऽ सकैत अछि।
संस्था सब पर मूलरूप सँ ई जिम्मेवारी सेहो अछि जे अप्पन लोक केँ मैथिली पढबाक लाभ केर वर्णन करू आ तैयार करू। तखन सब किछु सहजहि भेटत।


text: पटना । रजौली- बख्तियारपुर सड़क कए फोर लेन बनेबा लेल पथ परिवहन एवं राजमार्ग मंत्रालय एनओसी द देलक अछि। 817 करोड़ क लागत स बनि रहल एहि सड़क लेल टेंडर पहिने भ चुकल अछि। मधुकान कंस्ट्रक्शन इ सड़क बना रहल अछि। केंद्र क एनओसी नहि भेटबा स काज आगू नहि बढि रहल छल। 108 किमी लंबा इ सडक देश क संभवत: पहिल सड़क छी, जे जीरो ग्रांट पर बनत। अगिला छह मास मे जमीन पर काज शुरू भ जएत। इ सड़क, बिहार राज्य पथ विकास निगम क देखरेख मे बनत। इ’समाद पहिने बता चुकल अछि जे बख्तियारपुर-रजौली सड़क कए फोर लेन मे बदलबा लेल एकटा प्रस्ताव राज्य सरकार पथ परिवहन आ राजमार्ग मंत्रालय कए पठेने छल। मंत्रालय जखन एहि पर अपन सहमति नहि देलक, त फेर पथ निर्माण विभाग इ प्रस्ताव देलक जे ओ केवल अनापत्ति प्रमाण पत्र (एनओसी) चाहैत अछि। राज्य सरकार एकरा अपन दम आ प्रयास स बना लेत। संयोग स पीपीपी मोड पर एहि सड़क क निर्माण लेल एनओसी प्राप्त भ गेल अछि। आमतौर पर पीपीपी मोड क परियोजना मे एक हिस्सा वाइबिलिटी गैप फंड (वीजीएफ) क होइत अछि। वीजीएफ क तहत 60 आ 40 क अनुपात मे राशि गलाउल जाइत अछि। साठ फीसदी राशि निर्माण कंपनी कए, 20 प्रतिशत राज्य सरकार कए आओर 20 प्रतिशत केंद्र सरकार कए लगैत अछि। बख्तियारपुर-रजौली सड़क क संग एहन नहि अछि। निर्माण कंपनी बिना कोनो वीजीएफ, यानी जीरो ग्रांट पर एहि परियोजना कए पूरा करत। छह मास फाइनेंसियल क्लोजर क अछि। छह मास क बाद कंपनी एहि सड़क कए फोर लेन मे बदलब शुरू करत। बिहार राज्य पथ विकास निगम क राष्ट्रीय उच्च पथ (एनएच) क इ दोसर परियोजना छी। एहि स पूर्व आरा-मोहनिया कए पीपीपी मोड मे बनाउल जा रहल अछि। आरा-मोहनिया 23 प्रतिशत वीजीएफ पर बनि रहल अछि। एहि मे 19 प्रतिशत केंद्र आ तीन प्रतिशत हिस्सा राज्य सरकार क लागि रहल अछि।


text:
साक्षात्कार
हालहि मिस बिहार प्रतियोगिता मे उप-विजेता ऋचा सिंह जिनका ‘मिल बालीवुड दिवा’ केर टाइटल प्रदान कैल गेलनि, हुनका संग संपादक प्रवीण नारायण चौधरी दूरभाष पर विस्तारपूर्वक बात कएलनि। ओहि बातचीतक आधार पर मिथिलाक कोसी क्षेत्रक बेटी ऋचा सिंह अपन मूल पहिचान भाषा आर संस्कृति मे होयबाक बात कहैत नव पीढी केँ एकटा महत्वपूर्ण संदेश देबय चाहली अछि। ओ कहलैन जे भाषा आर संस्कृति सँ दूर होयब भविष्य केँ अन्हार करबा समान अछि। आउ पढी, हुनका संग भेल विशेष वार्ताः
प्रवीणः ऋचा जी! मिस बालीवुड दिवा चुनेबाक लेल मैथिली जिन्दाबाद केर तरफ सँ बधाई! केहेन रहल अनुभव?
ऋचाः धन्यवाद अपने लोकनि हमर मनोबल केँ बढेलहुँ। अनुभव आत्मविश्वास बढेलक। दुनिया केँ एकटा मैसेज गेल जे हम सब केकरो सँ पाछू नहि छी। फैसनक दुनिया मे बेटी जखन प्रवेश करैत छैक तऽ ओकर भीतर रहल विश्वास बहुते बढैत छैक। ई साधारण काज नहि भेल जे छोट कपड़ा पहिरिकय कैमरा केँ फेस कय सकब। लेकिन एकरो पाछाँ बहुत पैघ आत्मबल काज करैत छैक आ एकटा भविष्य लेल अमिट कार्य करबाक सोच एवं प्रेरणा रहैत छैक ई स्पष्ट करय चाहब।
प्रवीणः आयोजक केर भूमिका पर किछु प्रकाश देल जाउ।
ऋचाः आयोजक बिहारक बेटीक प्रतिभा केँ संवर्धन-प्रवर्धन करैत आबि रहला अछि। जतेक हम जनैत छी, हिनका लोकनिक सोच मे बेटी केँ आत्मबल प्रदान करब आ एकटा नव कैरियर देब तेहेन दृढसंकल्प अछि।
प्रवीणः कतेक गोटे सहभागी रही प्रतियोगिता मे आ अन्तिम चयन धरिक प्रक्रिया सँ संतुष्ट छी कि नहि?
ऋचाः शुरु मे अडिशन लेल करीब २० हजार बिहारक बेटी आयल छलीह आ अन्तिम काल धरि २० गोटे मे मूलतः प्रतिस्पर्धा भेल छल। विभिन्न प्रक्रिया – अपन सुन्दरताक प्रदर्शनक संग-संग अपन बौद्धिक क्षमताक प्रस्तुति सबहक आधार पर चयन होइत रहल छल। हमर आत्मविश्वास शुरुए सँ एहि लेल गवाही दऽ रहल छल जे आगू विजेता बनबे टा करब। अन्तिम समय धरिक प्रक्रिया पूर्ण निष्पक्ष आ नीक अनुभव देमयवला भेल। हम काफी सन्तुष्ट छी आर आब आगाँ आरो नीक करबाक संकल्प लेलहुँ अछि।
प्रवीणः कोसीक बेटी – यानि मिथिलाक हृदय-स्थली सँ बहि रहल हिमालयक ग्लेशियर सँ गंगाक धार मे समाहित होमयवाला पवित्र नदी कोसी आर एकर पुबाइर भाग ‘कोसी क्षेत्र’ केर बेटी – ‘बेटी बचाओ’ मुहिम पर कार्य करबाक उद्देश्य सँ ‘मिस बिहार’ प्रतियोगिता मे भाग लेलहुँ, ई प्रेरणा कतय सँ भेटल?
ऋचाः हमरा गर्व अछि जे एकटा संपन्न संस्कृति आ सभ्यताक विकास भेल मातृभूमिक बेटी छी। शुरुए सँ किछु ठोस आ महत्वपूर्ण करबाक इच्छा रखैत रही। माता-पिता आ परिजन सेहो सदैव सहयोग दैत रहला। एनसीसी मे सेहो नीक कैडेट रही। बाहर घूमबाक आ सब संग वार्ता करबाक सामर्थ्य पहिने सँ विकसित रहबे करय। कला मे पेन्टिंग करब हमरा बाल्यकालहि सँ नीक लागल। कला प्रति लगाव हमर खानदानी गुण कहि सकैत छी। बाबा एकटा प्रसिद्ध मूर्तिकार छलाह। पुस्त-दर-पुस्त गाम मे होमयवला पूजा मे मूर्ति अपनहि बनबैत छलाह। शायद हुनकर ओ प्रसिद्धि हमरा भितरे-भीतर कलाक्षेत्र मे बढबाक संबल देलक। एतय पटना मे एलाक बाद आरो प्रशिक्षण लेलहुँ। हम एकटा डिजाइनर सेहो छी। हर तरहें जीवन मे एकटा अकाट्य पहचान बनेबाक आत्मनिर्णय हमरा एहि प्रतियोगिता मे भाग लेबाक लेल प्रेरित केलक। संगहि एहि प्रतियोगिताक मूल नारा जे बेटी बचाओ वला मुहिम छैक ताहि प्रति एकटा बेटीक रूप मे काज करब आत्मसम्मान अर्जित करब समान बुझायल। हम निर्णीत छी जे अपन निजी कर्मठता आ प्रेरक उदाहरण सँ आगामी पीढी केँ आदर्श मार्ग पर चलबाक लेल प्रेरित करब। लोकक मानसिकता बदैल देब आर बेटी कतेक जरुरी होइत छैक से स्थापित करब। बिना अपने किछु केने कियो केकरो किछु करबाक वा बनबाक लेल प्रेरणा नहि दय सकैत छैक।
प्रवीणः ‘बेटी बचाओ’ – एकर यथार्थ अनुभूति अहाँ केँ अपन गाम-समाजक बेटी देखिकय कतेक आवश्यक या जरुरत बुझाइत अछि सच मे?
ऋचाः जरुरी छैक। बेटी मे अशिक्षा आ पिछड़ापण आइयो चरम पर अछि। अभिभावक मे कतहु न कतहु हतोत्साहक अवस्था तऽ छहिये। दहेज गनबाक समस्या – बेटी केँ परघरक धन बुझब – आदि-आदि बहुत रास व्याप्त भ्रांति सँ सेहो लोक बेटी केँ आगू नहि बढय दैत छैक। मुदा कहबे केलहुँ… हम अपने उदाहरण बनबैक तखने दोसरो केँ उदाहरण देबैक। बेटी धन मे कतेक सृजनशीलताक गुण छैक ताहि दिशा मे समाजक लोक केँ जगायब। हम संकल्पित छी।
प्रवीणः कि सच मे बेटी संग विभेद छैक त? किछु उदाहरण जे अहाँक मन केँ छूने हो…। कोना काज करय चाहि रहल छी अहाँ एहि मुहिम लेल? कि सब योजना अछि?
ऋचाः शिक्षित परिवार मे विभेद आब नहि के बराबर छैक। लेकिन कम पढल-लिखल आ पिछड़ल वर्गक समाज मे एखनहु बेटी प्रति घोर विभेद छैक। उदाहरण गाम-घर मे बेटी सँ घरक काज करबायब, बोनि-मजदूरी करायब, मुदा पढाई प्रति प्रोत्साहन नहि देब… शिक्षाक संग-संग कलाजीविताक लाभ जन-जन केँ बतायब। विभिन्न संस्था संग आबद्ध छी। आरो कतेक रास प्रस्ताव सब सोझाँ आबि रहल अछि। अपना सँ सेहो जतेक संभव होयत करब। किछु प्रशिक्षण कार्यक्रम सब सेहो चलबायब।
प्रवीणः दहेजक केहन अवस्था अछि अहाँक बिहार मे? अहाँक गाम-समाज मे? अहाँक गृहजिल्ला सहरसा मे? कोनो अनुभव? कोनो उदाहरण?
ऋचाः दहेज दिन-ब-दिन समाज केँ कमजोर केने जा रहल अछि। ई एतेक जल्दी समाप्त भऽ जायत सेहो नहि संभव अछि। हमर गृहजिल्ला हो आ कि बिहार राज्य आ कि देश… ई समस्या सब तैर अलग-अलग रूप मे अछि। शिक्षाक समुचित प्रसार सँ आर स्वेच्छाचारिताक संस्कृति केर विकास सँ ई कम जरुर होमय लागल अछि। लेकिन एखनहु लोक परंपरावादी सोच जे अपन बेटी लेल पैघ घर-वर करब, ताहि सँ समस्या बढैत अछि। लेकिन जेना-जेना बेटी सब आत्मबल बढाओत ई समस्या आप सँ आप कम होइत चलि जायत। हमर प्रयास बेटीवर्ग मे आत्मबल बढेबाक वास्ते स्वरोजगार आर विभिन्न आयमूलक शील्प सिखेबाक दिशा मे होयत।
प्रवीणः मैथिली जिन्दाबाद केर पाठक लेल अहाँक किछु शुभकामना संदेशक संग मैथिली भाषा ओ मिथिला संस्कृति लेल अहाँक योगदान पर अन्त मे किछु बताउ।
ऋचाः अपन मूल पहिचान भाषा आ संस्कृति सँ होइत छैक। जे एकरा बिसरत ओ कतहु भऽ कय नहि रहत। हमरा शुरुहे सँ अपन मिथिला संस्कृति सँ बहुत किछु सीखबाक अवसर भेटल अछि आर यैह कारण सँ हमरा कतहु कियो एकटा अलगे सम्मान देलक अछि। मिस बिहार केर प्रतियोगिता मे सेहो हमर सफलताक एकटा मूल आधार अपन सांस्कृतिक जुड़ाव सँ भेटल। देशक कोनो भाग मे रही मुदा सदिखन अपन परिवारक संस्कार आ समाजक योगदान केँ सदैव ध्यान मे राखी। जीवन बहुत अनमोल अछि। एकरा आगामी पीढी लेल स्मरण योग्य बनाबी। हमरा लोकनिक भाषा बड मीठ अछि। एकरा बचाकय राखी। धन्यवाद! मैथिली जिन्दाबाद!!
बहुत-बहुत धन्यवाद ऋचा!! मैथिली जिन्दाबाद परिवार अहाँक उज्ज्वल भविष्य लेल शुभकामना दैत अछि।
संगहि मधेपुरा टाइम्स द्वारा आरंभ कैल गेल अभियान ‘सेव डाटर – सेव फ्युचर’ केर ब्रान्ड एम्बेसेडर सेहो चुनल गेली ऋचा सिंह केँ हार्दिक बधाई। निकट भविष्य मे दहेज मुक्त मिथिला लेल सेहो महत्वपूर्ण कार्य करती ई आश्वासन देलनि अछि।


text:
देउखर, माघ २६ गते । थारू साहित्यिक त्रैमासिक लावा डग्गरके सातौं बार्षिकोत्सव गोबरडिहा–६ महदेवामे साहित्यिक तथा सांस्कृतिक कार्यक्रम कैके मनागैल् बा ।
माघ २३ गते हुइल कार्यक्रममे बर्का पहुना सांसद योगेन्द्र चौधरी कार्यक्रमे उद्घाटन मन्तव्यमे कलाँ– मेरमेरिक प्रदेशमे बाँट्के थारूनके उँप्पर शासन कर्ना नियत शासकलोगनके बटिन्, उहेसे थारू राजनीतिक रुपमे सचेत हुइपर्ना बा । कञ्चनपुरसे चितवनसम थरुहट प्रदेश हुइना चाही । डोसर प्रसंगमे उहाँ कलाँ–थारू भाषाके संरक्षणके लग प्राथमिक तहमे पठन–पाठनके प्रक्रिया सुरु कर्ना जरुरी बा ।
कार्यक्रममे थारू तथा नेपाली भाषा साहित्यमे योगदान पुगैलक कैह्के बर्दियाके सुशील चौधरीहे नगद दुई हजार रुपिया ओ प्रमाण–पत्र सहित ‘लावा डग्गर थारू साहित्य पुरस्कार–२०७२’ डेगैल रहे । ओस्टक गोचालीके संस्थापक मन्से एक भगवतीप्रसाद चौधरी ओ सखिया नाचके संरक्षणमे लागल कहटी लालीगुराँस युवा क्लब महदेवाहे सम्मानित कैगैल् रहे ।
पुरस्कृत ओ सम्मानितके बारेम साहित्यकार कृष्णराज सर्वहारी प्रकाश पर्ले रहिंट् । ‘लावा डग्गर थारू साहित्य पुरस्कार’ पहिला फेरा प्रदान कैगैलक हो । यी पुरस्कारके स्थापना सहित्यकार कृष्णराज सर्वहारी ओ छविलाल कोपिला कर्लक हुइट् । पुरस्कृत व्यक्तित्व सुशील चौधरी पुरस्कार रकम अक्षयकोषके लग फिर्ता कर्टी थप तीन हजार सहित पाँच हजार रुपिया डेना घोषणा कर्लां । ओस्टक सांसद योगेन्द्र चौधरी सांसद विकास कोषसे पुरस्कार अक्षयकोषके लग एक लाख रुपिया डेना वाचा कर्लां ।
कार्यक्रममे ठाकुर अकेला, सागर कुश्मी, सीताराम चौधरी, आर.के. स्वागत, रामप्रकाश चौधरी, हिराकुमारी चौधरी, बिष्णा कुसुम्हियाँ, राजु चौधरी, बालगोविन्द चौधरी, लाछु डंगौरा लगायत कविलोग आ–आपन समसमायिक रचना वाचन कर्ले रहिंट् । कार्यक्रममे भगवतीप्रसाद चौधरी गोचाली प्रकाशनके शुरुवातके अनुभव सुनैले रहिंट् । ओस्टक लालीगुराँस युवा क्लबके सखिया नाच दर्शकनेके मन मोह्ले रहे ।
थारू भाषा तथा साहित्य संरक्षण मञ्चके अध्यक्ष छविलाल कोपिलाके अध्यक्षतामे कार्यक्रम हुइल रहे ।
सगुन स्मृति पुरस्कार कोपिलाहे
२०७२ सालके सगुन स्मृति पुरस्कार साहित्यकार छविलाल कोपिलाहे डेगैल बा । थारू भाषाके पहिला पत्रिका ‘गोचाली’के संस्थापक मन्से एक सगुनलाल चौधरीके नाउँमे सगुन स्मृति प्रतिष्ठान नेपाल, बर्दिया ऊ पुरस्कार स्थापना कैले बा ।
थारू तथा नेपाली भाषाके प्रगतिशील साहित्यमे योगदान पुगैलक कैह्के कोपिलाहे नगद पाँच हजार रुपिया ओ प्रमाण–पत्र सहित ‘सगुन स्मृति पुरस्कार–२०७२’ डेगैल रहे ।
कार्यक्रममे थारू नाच प्रतियोगिता फेन कैगैल रहे । प्रतियोगितामे असृवि सांस्कृतिक परिवार बेल्भार पहिला, थारू सांस्कृतिक मञ्च कतर्निया दुस्रा, सहयोगी बचत समुह शोभानगर तिस्रा हुइलाँ । ओस्टक हिमाली आमा समुह सेम्रहवा ओ सुबोध समुह शोभानगर सान्त्वना हुइलाँ । बर्का पहुना साहित्यकार कृष्णराज सर्वहारी पुरस्कृत कोपिला ओ नाच टोलीहे पुरस्कार प्रदान कैले रहिंट् ।


text:
लखन चौधरी
धनगढी, जेठ १ गते । थारु समुदायभित्तर रहल दहित थारूहुकनके कैलाली जिल्ला भेला शनिच्चरके धनगढीमे सम्पन्न हुइल बा । सक्कु दहित गोट्यार एक हुई मूल नाराकेसाथ ऊ दहित गोट्यार जिल्ला भेला हुइल हो ।
धनगढी दहित गोट्यार उपमहानगरिपालिकाके अध्यक्ष दलबहादुर दहितके घरगोसियाईमे हुइल भेलाके बरका पहुना भागवतदास दहित रहिट । भेलामे धनगढी उपमहानगरपालिकाके दहित सल्लाहकार रामफल दहित, चौधरीप्रसाद चौधरी, महावीर दहित, धनबहादुर दहित, गर्भुराम ग्वालवंशी दहित, हरिमोहन दहित, दिनेश दहितलगायत दहित बुद्धिजीवीहुक्रे बोलल रहिट ।
बोलुइया वक्ताहुक्रे दहित–दहितबीचके वैवाहिक सम्बन्ध रोकक् पर्नामे विशेष जोड देहल रहिट । अप्ने गोत्रभित्तर वैवाहिक सम्बन्ध कायम कर्लेसे हाड नाताके हिसाव तथा स्वास्थ्यके हिसाबसे ओ सम्बन्धके हिसाबसे फेन समाजमे नकारात्मक प्रभाव पर्ना हुइलओरसे वैवाहिक सम्बन्ध नैकरेक पर्नामे जोड देहल हुइट ।
ओस्तके वक्ताहुक्रे तमान भेला तथा सम्मेलनमे किल सीमित नैहोके अइना दिनमे योजनावद्ध रुपमे संस्थागत होके आघे बह्रेक पर्ना बटाइल रहिट । दहित थारुहुकनके पहिचान, चाल चलन, रीतिरिवाज, संस्कारहे लिपीवद्ध करेक पर्ना फेन उहाँहुकनके कहाई रहे ।


text:
सिरहा, नेपाल। १९ फरवरी २०२०. मैथिली जिन्दाबाद!!
मिथिला लोक कला सांस्कृतिक महोत्सव
नेपालीय मिथिलाक सिरहा जिलाक सुखीपुर नगरपालिका वडा संख्या ३ मे सलमपुर – कुटी चौक पर काल्हि १९ फरवरी आ नेपालक एकटा ऐतिहासिक तिथि फागुन ७ गते प्रजातंत्र दिवस पर भव्य आयोजन कयल गेल – जेकर नाम छल “मिथिला लोक कला सांस्कृतिक महोत्सव”। विजयलक्ष्मी मीडिया फाउन्डेशन प्रा. लि. केर प्रस्तुति, संतोष लाल दास केर निर्देशन, महेश यादव केर संयोजन, प्रीति झा केर उद्घोषण, वरिष्ठ अभियन्ता मुखीलाल चौधरी संग भुवन यादव व विजय कर्ण दास समान स्थानीय सामाजिक-सांस्कृतिक अभियन्ता व वडाध्यक्ष सहित दर्जनों महत्वपूर्ण अभिभावक आ स्वयं प्रदेश २ सरकारक आर्थिक मामिला एवं योजना मंत्री विजय कुमार यादव केर मुख्य आतिथ्य मे ई आयोजन विशुद्ध मिथिलाक लोकक बीच मौलिकता सँ भरल कतेको रास महत्वपूर्ण वैचारिक एवं सांस्कृतिक प्रस्तुति परोसलक। विशिष्ट अतिथिक रूप मे मैथिली एसोसिएशन नेपाल (विराटनगर) केर अध्यक्ष प्रवीण नारायण चौधरी संग दहेज मुक्त मिथिला समूह केर संचालिका वन्दना चौधरी सेहो एहि महोत्सव मे उपस्थित छलथि।
मुख्य अतिथि मंत्री श्री विजय कुमार यादव अपन गरिमामय संबोधन मे उपस्थित जनमानस केँ अपन भाषा, भेष आ भूषणक महत्व केँ खोंइचा छोड़ाकय एतेक सुन्दर ढंग सँ बुझेलनि जे हुनकर हरेक बात सुनि उपस्थित जनमानस गदगद होइत रहल। बीच-बीच मे कतेको रास रहस्योद्घाटनक संग गूढ राजनीतिक यथार्थ बात सभक जिकिर मंत्री यादवजी रोचक ढंग सँ कयलनि। ओ कहलनि जे केकरो पहिचान केँ समाप्त करबाक मुख्य आधार भाषा-संस्कृति जँ छीन लेल जाय त फेर ओकर अस्तित्व कतय भऽ कय रहत से स्वयं बुझबाक बेर अछि नेपाल मे। लगभग ७ दशक सँ जाहि देश मे प्रजातंत्र केँ परिभाषित तक करय मे एतेक संघर्ष आ शहादत देल गेल हो ओतय आगुओ सब जनता केँ सतर्क आ सजग रहबाक जरूरत अछि। कलाकारक महत्व केँ आत्मसात करैत प्रस्तुत महोत्सव लेल राज्य केर तरफ सँ सहयोग उपलब्ध करेबाक बात कहैत आगाँ सेहो एहि जनजागरणमूलक कार्यक्रम आ भाषा-संस्कृति केर संरक्षणक लेल स्वयं आ प्रदेश सरकार संग रहबाक वचनबद्धता प्रकट कयलनि।
बीच-बीच मे मिथिलाक लोककला सभक रंगारंग प्रस्तुति सँ उपस्थित लोकक भरपूर मनोरंजन सेहो करायल गेल। महोत्सवक दोसर सत्र रातिक ८ बजे सँ आरम्भ कयल गेल जाहि मे एक सँ बढिकय एक नामी कलाकार सभक प्रस्तुति विशिष्ट मनोरंजन आ उत्साहवर्धन करैत स्थानीय लोकमानस मे अपन भाषा आ संस्कृति प्रति विशेष आकर्षण उत्पन्न कयलक। वरिष्ठ हास्य अभिनेता रामनारायण ठाकुर केर हास्य-प्रहसन, ललित कापर केर विशिष्ट गायन, रश्मि झा एवं अविनाश कर्ण केर स्वागत गान प्रथम सत्र सँ सांस्कृतिक सत्रक अनेकों लोकगीत आ पारम्परिक गीतनादक प्रस्तुतिक संग रोचक-घोचक टेलीश्रृंखलाक कलाकार लोकनि केँ लाइव अपन गाम-ठाम मे देखबाक लेल हजारों लोकक भीड़ उमड़ल छल।
एहि अवसर पर भाषाक विखंडन सिर्फ बातहि सँ संभव नहि होयबाक बात प्रवीण नारायण चौधरी कहलनि, संगहि जन-जन मे शिक्षाक महत्व आ प्रदेश सरकार द्वारा शिक्षा ओ कामकाजी भाषाक रूप मे मैथिली केँ मान्यता प्रदान करबाक आह्वान सेहो कयलनि। वरिष्ठ अभियानी मुखीलाल चौधरी लोक-समाज सँ अपन मातृभाषा संग अपन मौलिक संस्कृतिक रक्षार्थ सदिखन सजगता सँ आगू बढिकय कार्य करबाक अपील कयलनि। तहिना भुवन यादव सेहो स्थानीय निकाय द्वारा भाषा-संस्कृति प्रति उपेक्षाक निन्दा करैत प्रदेश सरकार आ मुख्य अतिथिक माध्यम सँ राज्यक उचित नियंत्रण स्थापित करैत भ्रष्टाचार सँ मुक्त स्वशासन लेल आवाज उठेलनि। एहि अवसर पर लोकसेवा आयोग पास कयनिहार दुइ युवक केर सम्मान संग विजयलक्ष्मी देवीक माताश्रीक सम्मान सेहो कयल गेलनि। संगहि आगन्तुक अतिथि लोकनि केँ सप्रेम सिनेहक प्रतीकचिह्न देल गेलनि।
हरिः हरः!!